qundao/data-zh-poetry huggingface dataset:
送广州俊都纲之任
作者：陈琏
朝代：明

光孝古名刹，六祖修行地。素称大丛林，缁流若云聚。粤从建僧司，宗风畅前裔。尚人旧居此，蚤矣悟禅秘。迩来授都纲，恩命实非细。昨从北京回，天界暂留憩。兹晨发都城，驰道雪初霁。悬想到官时，菩提长新堤。
送张真人贺圣节回龙虎山
作者：陈琏
朝代：明

龙虎真人上界仙，桂旗兰盖惯朝天。承恩长到黄金殿，侍宴曾陪白玉筵。午夜星辰回使节，西江烟水送归船。京华岁岁期相遇，来祝吾皇寿万年。
送徐兵部琦郭行人济使交阯
作者：陈琏
朝代：明

远持龙节使交州，万里南行属壮猷。霜落桂林寒气肃，日明铜柱瘴烟收。悬知海峤民心悦，应是皇家得化优。竣事回朝春早及，五云深处拜宸旒。
送御史何公文渊升温州府知府
作者：陈琏
朝代：明

九重宵旰勤图治，亲擢台臣牧远方。拜命喜承新雨露，之官犹带旧风霜。敕书颁处恩荣重，驿传乘时道路长。作郡预知多美绩，声名不让汉袭黄。
送无为州王知州
作者：陈琏
朝代：明

淮西作郡著清名，九载功成趣去程。人向棠阴歌五裤，马行廓外拥双旌。趋朝喜际风云会，送别难忘父老情。早晚天官应奏最，乔升定见沐恩荣。
送景祥回姑苏省墓用陈祭酒韵
作者：陈琏
朝代：明

萧萧行李出神京，归向家山拜祖茔。宰木森森春雨润，故阡寂寂暮云生。弟昆喜叙重逢意，朋旧欣谈久别情。自古吴中多胜概，赋诗政好纪经行。
送李员外翼归省
作者：陈琏
朝代：明

翩翩归骑出皇州，衣锦还乡道路修。华岳云开仙掌见，黄河冰结水纹收。明廷赐诰恩荣重，先陇焚黄礼数优。当宁只今思致治，家山虽好莫迟留。
送李给事省亲
作者：陈琏
朝代：明

几年居侍从，日得近清光。予告天恩重，还家道路长。霜寒汀树老，雪霁野梅香。綵服趋庭日，双亲喜寿康。
送李迪除晋府典宝
作者：陈琏
朝代：明

五云阙下拜新除，千里王门喜曳裾。汉代文章推贾谊，梁园词赋重相如。趋朝亲捧黄金宝，退食闲工玉箸书。别后故人应注想，平安莫惜寄双鱼。
送来安徐知县仕禄
作者：陈琏
朝代：明

大尹青云彦，三年政有成。公勤归士论，宽厚得民情。芹泮弦歌盛，棠阴讼牒清。此行书上考，阙下沐恩荣。
送杨秋江归羊城
作者：陈琏
朝代：明

冥鸿响瑶渚，秋声满江干。严霜悴百草，萧条风景寒。人生在知己，远别良独难。岂无绿绮琴，不忍向君弹。岂无白纻歌，歌来转辛酸。聊持一尊酒，暂结半日欢。酒醒愁复在，何如赠琅玕。琅玕世所重，分刻两佩环。一作双蟠螭，一作双回鸾。上可献天府，下可慰慈颜。愿君永佩之，佩之当佩兰。
送柳城幕长古绍先
作者：陈琏
朝代：明

酌别溪亭上，薰风拂面凉。绿披蕉叶嫩，红绽藕花香。衡岳连天远，湘江入海长。相逢定何日，客思转茫茫。
送柳州府史邓茂
作者：陈琏
朝代：明

郡史朝京去，临流惜别离。银壶桑落酒，锦轴竹枝词。雕鹗云霄志，骅骝汗血姿。行当书上考，拜命出丹墀。
送武选陈员外亢宗应召
作者：陈琏
朝代：明

昨日徵书下九霄，登程行李喜萧萧。紫金山色凝新雪，杨子江声带早潮。武选典铨留伟绩，祖筵惜别总英僚。庙堂早晚膺高擢，好竭丹衷答圣朝。
送江公子大潜归临安
作者：陈琏
朝代：明

闻道临安风景好，凭君问讯近何如。钱王台榭久芜没，逋仙梅花今有无。物态人情那异昔，湖光山色想如初。他时登览定相忆，烦寄一封云锦书。
送江安孙县丞考满
作者：陈琏
朝代：明

久佐江安邑，英英誉望隆。官闲勤看稿，公退或哦松。课政逾三考，稽勋觐九重。行看膺宠擢，鸾诰紫泥封。
送潘参政文奎致仕回永嘉
作者：陈琏
朝代：明

纂修实录擅三长，锡予便蕃沐宠光。勇退不惭钱若水，赐归还似贺知章。郡人已有甘棠咏，道士休传辟谷方。回到故园多乐事，春风依旧满愚庄。
送潞州节判王尹实复任
作者：陈琏
朝代：明

邂逅南谯城，喜共论心素。客意方绸缪，行色复匆遽。琼液注芳尊，鸾笺赠新句。去去重相思，太行渺烟树。
送灵川知县杨彦通考满
作者：陈琏
朝代：明

文采风流杨令尹，一官政满上京畿。栽花岁久成花县，制锦功完又锦衣。伯起家声谁得似，大年才业世应稀。莫言倾盖论交晚，何事临流更忍违。
送熊审用回京
作者：陈琏
朝代：明

倾盖情偏好，临歧意独勤。使轺从此去，驿路到江分。扬子潮通海，钟山翠入云。归朝应显秩，锦诰五花纹。
送王宪副考满
作者：陈琏
朝代：明

北望金陵路几千，漓江冠盖集琼筵。桂花雨湿朝天旆，杨柳风迎上濑船。声誉已闻霄汉上，封章行奏御街前。悬知书最承新渥，好寄平安自日边。
送王给事中奉使琉球国
作者：陈琏
朝代：明

金门给事总名流，奉使咸推陆贾优。亲捧纶音辞凤阙，远持玉节去琉球。彭湖波静皇风畅，三屿山明瘴雾收。他日远人应侯问，好言圣化迈成周。
送礼部尚书蔚公致仕归合肥
作者：陈琏
朝代：明

几年声誉重文昌，致政南归沐宠光。二品秩登黄阁贵，五花诰染紫泥香。到家好结香山社，辟地宜开绿野堂。盛事如公能有几，定知竹帛永流芳。
送礼部郎中胡远升江西参议
作者：陈琏
朝代：明

阙下文星焕紫虚，多君词藻似相如。鸣珂晓待金门漏，染翰时翻石室书。拜命初辞天禄阁，之官远赴斗牛墟。旬宣政要求民瘼，行见封章奏玉除。
送范先生从军云南二首
作者：陈琏
朝代：明

范子侯门客，英英志不群。束书来别我，仗剑去从军。夜醉湘江月，朝吟蜀道云。安边应有策，行见立奇勋。鞍马辞乡邑，长亭复短亭。弓盘苍兕角，箭插皂雕翎。罗逻歌难和，巴渝曲好听。云南天万里，几月到边庭。
送范先生从军云南二首·其一
作者：陈琏
朝代：明

范子侯门客，英英志不群。束书来别我，仗剑去从军。夜醉湘江月，朝吟蜀道云。安边应有策，行见立奇勋。
送范先生从军云南二首·其二
作者：陈琏
朝代：明

鞍马辞乡邑，长亭复短亭。弓盘苍兕角，箭插皂雕翎。罗逻歌难和，巴渝曲好听。云南天万里，几月到边庭。
送虎丘原石介长老住灵隐
作者：陈琏
朝代：明

西湖灵隐称名刹，记我当年事胜游。灵鹫岭边山独秀，冷泉亭下水长流。祇园鹤唳禅林晓，石洞猿啼玉树秋。闻道老师行驻锡，前人遗址待兴修。
送行人戚存心
作者：陈琏
朝代：明

亲传天语出枫宸，驿骑南来度海云。芳誉蚤闻登上第，高情还喜重斯文。花前酌酒惊春晚，灯下评诗觉夜分。只恐明朝天上去，未知何日更逢君。
送谷城知县杜思道
作者：陈琏
朝代：明

谷城令尹著能声，三载弦歌似武城。千里稽勋来吏部，一朝复任出神京。甘棠满院舆人颂，官柳盈堤属吏迎。归到黄堂公事简，清风重听宓琴鸣。
送赵纯沈福二御史按治交阯
作者：陈琏
朝代：明

绣衣同日沐恩光，路入南交万里长。藩阃总超唐节镇，图经原载汉封疆。槟榔树老屯云盛，荔子花开带雨香。远近争看骢马至，愿敷德化遍炎方。
送郡守王纶之任
作者：陈琏
朝代：明

新领除书荷宠荣，双旌五马出都城。过家喜有亲朋会，入郡应多父老迎。好效刘宽施善政，肯教王霸擅能声。左江黎庶沾恩惠，鼓腹讴歌乐太平。
送都给事中徐公琦升广东右布政使
作者：陈琏
朝代：明

迢迢五羊城，旧本百越地。堂堂启雄藩，岭海一都会。朝廷重方岳，选拜定勋贵。维公闽之彦，素有廊庙器。日侍禁闼中，直言无少避。忠诚格宸衷，宠眷特殊异。一朝奉明诏，出守方伯位。足展经纶才，不负平昔志。顾予忝朝行，久矣慕高义。侧闻沐新恩，自觉喜忘寐。伫看宣上德，惠泽洽南裔。
送钱正思归省
作者：陈琏
朝代：明

都门相送柳依依，千里家山几日归。铁瓮城中春酒熟，钱塘江上鲤鱼肥。也知孤馆弹长铗，不似高堂戏彩衣。愧我宦游淹岁月，梦魂夜夜绕亲闱。
送陈叔敬之成都树碑
作者：陈琏
朝代：明

梅花带雪点琼筵，笑上成都万里船。巫峡天高无过雁，蜀山春暮有啼鹃。碑镌乐石词华粲，树长松楸翠色鲜。自昔锦城多胜概，新诗好写薛涛笺。
送陈叔敬北上省亲
作者：陈琏
朝代：明

磊落襟怀志不群，几回尊酒共论文。诗书世泽谁能似，带砺家声世所闻。祖帐缙绅来济济，旗亭冠盖政纷纷。兰舟早晚芜城过，回首江东隔暮云。
送陈司训仲矩
作者：陈琏
朝代：明

司训稽勋去，今朝遽别滁。江山新雪后，风物暮冬馀。祖席频呼酒，行囊只载书。临岐忍分袂，握手重踟躇。
送陈颐庵上四川省墓
作者：陈琏
朝代：明

列圣相承崇孝治，恤典之加及勋贵。恩颁命数原自殊，凤诰龙章日星丽。勋臣今重平江公，一心报国存精忠。锦城旧日开戎卫，先陇峨峨马鬣封。先陇暌违越年岁，引领西南独歔欷。阴森宰木今已拱，几度孙枝长新翠。君为公嗣真宁馨，代行展省摅孝诚。墓题嘉赠夫人号，碑刻中朝太史铭。闻说佳城地尤吉，聚气藏风固难得。钟奇毓秀永无穷，门户光华应今日。公之勋德诚可嘉，君之义气还堪誇。他年定有如椽笔，为表淮西忠孝家。
送高铭归广东省亲
作者：陈琏
朝代：明

凤凰城头初日明，尚舍省亲辞玉京。金陵酒香花欲语，杨子潮来江有声。怀英每切白云念，令伯独深乌鸟情。高堂鹤发喜无恙，行看彩衣称寿觥。
送鸿胪寺严寺丞考满
作者：陈琏
朝代：明

威仪人所仰，声誉众皆传。涖政经三载，稽勋觐九天。瑶觥倾别酒，绮馔簇芳筵。此去应书最，承恩到御前。
送黄指挥镇守淮安
作者：陈琏
朝代：明

东楚古形势，雄名天下闻。羽山青近海，淮树绿屯云。藩干新开府，将军旧策勋。筹边风致在，公暇好论文。
通州
作者：陈琏
朝代：明

河下舣兰舟，轻寒袭毳裘。远山和雪见，新水带冰流。商旅来何盛，人民住已稠。蓬莱行在望，五色卿云浮。
逢新桥吕驿丞
作者：陈琏
朝代：明

几度相逢处，情怀愈觉真。多因知己话，忽忆故乡人。满眼春光好，惊心节候新。题诗留别意，应记往来频。
遇济宁蒋大守资
作者：陈琏
朝代：明

京国分携近十期，客中邂逅慰怀思。寇恂自信能治郡，司马原来善属辞。芍药省中曾视草，紫薇垣里旧题诗。曲江事业吾邦重，好把忠贞答圣时。
邳州
作者：陈琏
朝代：明

晓发房村驿，舟行不少留。青山遥在望，喜说是邳州。
邾城驿
作者：陈琏
朝代：明

蒲酒邾城驿，频来似故居。尊馀黄米酒，馔有白鳞鱼。落日横孤嶂，轻烟淡远垆。客程将半月，几日到环滁。
郎山
作者：陈琏
朝代：明
体裁：古风

郎山高，高刺天，危峰崄磴愁攀缘。仰看高崖覆石穴，穴口至今存破船。市廛遗迹已难觅，积沙淤没经千年。道傍残碑宛犹在，汉隶剥落苔痕藓。兹山雄特孰与肩，北通朔漠邻燕然。后人于此列亭障，往往树栅当其巅。只今圣化大无外，胡羯远遁无腥膻。山头烽堠高且坚，此日永不生狼烟。
郎山
作者：陈琏
朝代：明

郎山高，高刺天，危峰崄磴愁攀缘。仰看高崖覆石穴，穴口至今存破船。想初山前潴巨浸，水退之后成原田。崖边石痕乃牵路，沧桑之说诚非传。市廛遗迹已难觅，积沙淤没经千年。道傍残碑宛犹在，汉隶剥落苔痕藓。兹山雄特孰与肩，北通朔漠邻燕然。后人于此列亭障，往往树栅当其巅。只今圣化大无外，胡羯远遁无腥膻。山头烽堠高且坚，此日永不生狼烟。
郡庠祭丁
作者：陈琏
朝代：明

辉辉星斗露华凉，济济衣冠祀素王。六佾舞行分左右，大晟乐韵协宫商。明时共说儒风盛，此夜尤看礼数详。一自文翁兴学后，至今弦诵自洋洋。
郡斋偶成
作者：陈琏
朝代：明

棠阴满地藓花斑，官舍无私白昼闲。惟有悯农心最切，日瞻云气起丰山。
郡斋偶成
作者：陈琏
朝代：明

滁阳畿甸郡，俗美民复淳。况逢文明世，教化聿以新。我本樗散材，夙忝列朝绅。一朝纡郡绂，实荷圣主恩。编氓在抚摩，风俗在所惇。才疏力复孱，恒恐愧古人。念昔欧阳公，遗爱在滁民。每怀踵芳躅，黾勉效忠勤。
醉翁亭怀古
作者：陈琏
朝代：明

滁城西南多好山，峰峦矗立青云端。智仙好事择幽胜，构亭乃在山之间。山回路转六七里，曲涧潺湲弄春水。酿泉泻出两峰来，亭子翼然平地起。醉翁襟度非常人，时来开宴罗众宾。宴酣之乐乐最真，山殽野蔌纷前陈。醉翁之意不在酒，好水好山渠所有。胸中豪气吐虹霓，笔下文光射星斗。一去人间知几年，山光水色尤依然。废址荒凉春雨里，断碑剥落秋风前。我来登临无限意，欲谈往事心先醉。方今四海歌治平，亭构尝怀嗣翁志。他日重看复故基，眼前突兀增光辉。会须更秉如椽笔，为写磨崖百尺碑。
采莲曲
作者：陈琏
朝代：明

玉溆花如锦，金塘水似苔。郎船在何处，时听棹歌来。
重修上清观因系以诗
作者：陈琏
朝代：明

道家之山南海壖，云气近与罗浮连。灵鸟何年来翩翩，高台表瑞人争传。琳宫巍然踞山巅，雕檐画栋淩云烟。曾闻昔日来真仙，霞衣玉佩相后先。鸾笙鹤驭久不还，瑶草离离朝露鲜。亭台亦随陵谷迁，独有观宇犹依然。年深华搆已非前，震风淩雨增烦悁。迩来兴修集良缘，像设藻绘尤清妍。晨钟暮鼓喧法筵，崇奉祈祷心意虔。上祈圣寿高齐天，岂但芝室高谈玄。后人趾美宜勉旃，仙风道气长绵绵。刻辞喜有苍珉坚，为纪胜迹垂千年。
重修资福禅寺因系以诗
作者：陈琏
朝代：明

宝安资福称禅宗，肇基廨宇地位崇。灵源杰阁淩苍穹，开山建阁祖堂翁。辟支佛光犹白虹，柏树荣悴昭神通。纪述幸遇东坡公，阁历世远一旦空。断础残碑苔藓重，全公住持愿力洪。忽尔思踵前人踪，经之营之材力隆。建造完美成其功，佛像灿灿黄金容。诸神拱卫貌愈恭，旦夕焚修喧鼓钟。勖尔居者无怠庸，期守象教扬宗风。丰碑贞石新磨砻，垂休纪绩应无穷。
重庆府
作者：陈琏
朝代：明

天开石壁作高城，雉堞沿山势不平。两水合流光似练，群峰环拱翠如屏。地灵自昔钟英杰，郡好由来著美名。明氏伯图无问处，黍离歌罢不胜情。
重游天师庵
作者：陈琏
朝代：明

阆风玄圃知何处，城里仙居亦自奇。珠树深深巢瑞鹤，瑶田春暖长琼芝。修廊画壁丹青石，老碣文章字画奇。为爱道人谈往事，紫薇花底坐多时。
野田黄雀行
作者：陈琏
朝代：明

稻熟平田秋已暮，黄雀飞来日无数。可怜齐啄稻为空，鹰隼不来愁老翁。
金人出猎图为宪使黄存诚赋
作者：陈琏
朝代：明

胡地秋高多雪霜，金人校猎来沙场。毡车百辆随戎王，桓桓虎士争跳梁。紫骝叱拨杂骕骦，雕鞍银镫红绒缰。其中者谁膂力强，黄髯似戟双瞳光。弯弓雄视隘八荒，瞥然驰过青山傍。狐兔奚足污镞铓，仆姑一发殪白狼。海东之鸷材最良，畜养日久思奋扬。脱鞲直上云间翔，金眸玉爪不可当。鴐鹅群飞摩青苍，竦身击之绝其吭。雕鹰四出势愈张，血洒平芜多毙伤。戎王对此喜欲狂，举头大笑天茫茫。岂恤士马冻欲僵，且沽潼酪浇枯肠。归来开宴罗酒浆，毳裘狐帽分两行。高烧银烛排红妆，琵琶枨枨间笙簧。戎王嗜酒犹渴羌，诸酋起舞迭进觞。上下胥庆乐未央，不知华月生东方。
金山
作者：陈琏
朝代：明

峨峨浮玉山，孤峰高几许。孤根蟠地轴，雄势压水府。特立天堑中，群山孰能伍。洪涯聚鸱鹘，阴洞走鼯鼠。上有金仙居，晨昏响钟鼓。亭台总奇胜，水石尤险阻。念昔韩将军，壮气猛如虎。舟师才八千，曾此破狂虏。复闻坡翁辈，来游恒接武。题诗刻苍崖，字若鸾凤翥。我昨滁阳来，薄暮宿江浒。淩晨试一游，渡口发双橹。维时逢七夕，炎炎值秋暑。倏焉风雨过，凉气满天宇。胜地喜穷探，灵迹思快睹。扪萝历嵚岑，陟磴出林莽。淮山在眉睫，历历青可数。渴来饮中？，兴至醉清酤。独立妙高台，诗成狂欲舞。
金山
作者：陈琏
朝代：明
体裁：古风

峨峨浮玉山，孤峰高几许。孤根蟠地轴，雄势压水府。特立天堑中，群山孰能伍。洪涯聚鸱鹘，阴洞走鼯鼠。上有金仙居，晨昏响钟鼓。亭台总奇胜，水石尤险阻。念昔韩将军，壮气猛如虎。舟师才八千，曾此破狂虏。复闻坡翁辈，来游恒接武。题诗刻苍崖，字若鸾凤翥。我昨滁阳来，薄暮宿江浒。淩晨试一游，渡口发双橹。维时逢七夕，炎炎值秋暑。倏焉风雨过，凉气满天宇。胜地喜穷探，灵迹思快睹。扪萝历嵚岑，陟磴出林莽。淮山在眉睫，历历青可数。渴来饮中�，兴至醉清酤。独立妙高台，诗成狂欲舞。
金山寺
作者：陈琏
朝代：明

烟水混微茫，金山是上方。波心开佛刹，石罅隐禅房。风定垆烟直，江空磬韵长。妙高台上望，遥见五云乡。
金山寺妙高台
作者：陈琏
朝代：明

维舟金山下，飞步妙高台。倚阑纵遐瞩，豁然怀抱开。谁云隔一水，我喜绝纤埃。淮南见咫尺，烟树翠成堆。江山宛犹昨，昔人安在哉。缅怀坡仙辈，赋咏骋雄才。俯仰几百年，石刻荒苍苔。不须雍门琴，对景令人哀。
金谷园
作者：陈琏
朝代：明

齐奴豪奢世所无，大开金谷城西隅。花间构亭走石渠，晓日光射珊瑚株。绮罗围香拥名姝，诗酒或复来文儒。放浪剧饮朝达晡，东风三日吹不苏。自谓百岁常欢娱，岂知运去命与俱。可怜楼前啼绿珠，繁华一旦如华胥。人间俯仰岁易徂，但见遗址栖烟芜。吁嗟齐奴不可呼，五马何尔行踟躇。
钓鳌台
作者：陈琏
朝代：明

粤昔有畸人，东来驾飞涛。寄兴在鱼钓，清梦驰江皋。一旦委朝露，古台空自高。馀生乐嘉遁，曾此恣嬉遨。何当把长竿，一钓连六鳌。
铁索桥
作者：陈琏
朝代：明

灌阳西接羌夷路，岷江湍急舟难渡。昔人以竹为索桥，风雨飘淋岂能固。献王因之用意深，改造不惜千黄金。挽拖巨石出山麓，叠作厚址依江浔。铁柱东西列相向，铁縆平施逾百丈。木板横铺若砥平，夷夏之人任来往。我军千里戍松潘，长说岷江渡最难。自从铁索桥成后，馈运之人咸喜欢。君不见驱石为桥桥岂成，掷杖为桥空有名。何如此桥坚且久，献王之功垂不朽。
铜城道中望泰山
作者：陈琏
朝代：明

岱岳仙都海内闻，祥鸾瑞鹤自成群。重寻灵迹知何日，极目天门隔綵云。
铜雀台
作者：陈琏
朝代：明

铜雀高峨峨，百尺淩云烟。台中贮群妓，颜色如花妍。霓旌不复来，已筑西陵土。白日闭泉扃，何由见歌舞。穗帏闲夜月，玉座空秋风。脯糒方荐罢，瞻望意无穷。
铜雀台
作者：陈琏
朝代：明
体裁：乐府曲辞

铜雀高峨峨，百尺淩云烟。台中贮群妓，颜色如花妍。霓旌不复来，已筑西陵土。白日闭泉扃，何由见歌舞。繐帏闲夜月，玉座空秋风。脯糒方荐罢，瞻望意无穷。
铜雀妓
作者：陈琏
朝代：明

西陵漳河上，松柏郁苍苍。穗帏歌舞罢，含泪忆君王。
铜雀妓
作者：陈琏
朝代：明
体裁：乐府曲辞

西陵漳河上，松柏郁苍苍。繐帏歌舞罢，含泪忆君王。
银瓶娘子辞
作者：陈琏
朝代：明

平生长在深闺里，无由上书见天子。父兮有冤向谁理，手抱银瓶沉井底。井枯瓶烂心不移，此事惟有天公知。一门忠节古所稀，百世庙食礼所宜。
锡宴礼部
作者：陈琏
朝代：明

紫禁朝回响佩珰，南宫锡宴礼非常。乌纱斜插金花粲，银瓮初开御酒香。盛世已闻麟在薮，高冈喜听凤鸣阳。小臣屡得沾恩泽，遥仰丹宸祝圣皇。
锦江别意
作者：陈琏
朝代：明

冠盖集旗亭，骊驹动别情。霜晴锦江净，天近雪山明。出峡闻猿啸，浮湘见雁征。九重多雨露，行见沐恩荣。
长安岭
作者：陈琏
朝代：明

晓到长安岭，关城近碧峰。已看红日上，犹见白云封。戍卒虽严守，行人竟少逢。怀来欣在望，烟树翠重重。
长安杂诗十二首
作者：陈琏
朝代：明

长安号天府，迤逦带河山。爰稽古分野，正居井鬼间。沃壤亘千里，陆海莽平川。自昔饶物产，匪独贡琅玕。公刘有遗风，稼穑日滋蕃。载观西都赋，富庶难备言。苍姬都丰镐，国祚日隆昌。所积本仁厚，岂惟恃富强。自后继者谁，刘汉暨李唐。复能施德政，宜其胤祚长。嬴政与杨隋，再传即灭亡。福善与祸淫，天理诚昭彰。奥区数雍州，形胜闻天下。洪河带泾渭，终南亘太华。褒斜接陇首，崤函扼中夏。秦穆恃险阻，建国遂称霸。始皇嗣遗绪，并吞靡遑暇。不知恢至德，惟务逞雄诈。国祚甫二传，功业竟沦谢。孰知奉春君，能反沛公驾。咸阳古秦地，人物誇富强。勃蹊与谇语，礼义失其防。粤从炎汉兴，风俗杂五方。乡里重游侠，侈靡视为常。阅历千百年，政教渐更张。矧值圣明世，习俗愈淳良。关中号形胜，古称帝王都。四塞地固险，三辅势匪孤。河山相表里，土壤复膏腴。九朝迭建国，雄丽称名区。繄昔全盛日，孰不拟黄虞。一朝运祚去，宫殿莽丘墟。所恃竟安在，无乃昧良图。在德不在险，斯言诚匪虚。闻昔未央宫，缔构极弘丽。周遭数十里，台殿咸称是。虽云可重威，何以训来裔。文皇撒露台，诚足范后世。纵目咸阳原，陵墓高嶙峋。佳气久萧索，秋雨暗荆榛。重泉閟玉匣，芳草埋石麟。神灵竟何在，倏经千百春。偶思薛平事，茫昧奚足云。张侯有高识，允矣社稷臣。晓出城东门，山川入遐睇。纵观细柳营，重感当年事。军容不入国，将军宜不拜。棘门与灞上，无乃真儿戏。条侯乃虎臣，足膺藩屏寄。寥寥已千年，此事孰能继。汉武志求仙，通天置祠具。修茎立仙掌，云表承清露。屑琼供晨餐，拟期寿年固。胡为竟无成，垂老方悔悟。颓龄竟莫驻，灵迹亦非故。何如葆冲和，百岁或可度。东都重经术，校雠何审详。唐兴尊圣道，斯文赖表章。群经刻翠琰，森列置国庠。众目共观睹，异诸孔壁藏。逮今数百载，字画犹辉光。义理焕日星，万载明纲常。偶登慈恩塔，纵步曲江池。蔓草萎寒露，亭台失故基。忆昔繁华日，正当盛唐时。胜游集群彦，文采光陆离。姓名题翠琰，拟为千岁期。剥落竟何在，徒使后人悲。隋文初启祚，经营逞私智。竭力事浮屠，梵刹遍都市。李唐踵遗风，崇尚亦非细。弘兴土木工，创建极华丽。章敬最知名，妆严乃其次。于今总丘墟，亦足监兴废。
长安杂诗十二首·其一
作者：陈琏
朝代：明

长安号天府，迤逦带河山。爰稽古分野，正居井鬼间。沃壤亘千里，陆海莽平川。自昔饶物产，匪独贡琅玕。公刘有遗风，稼穑日滋蕃。载观西都赋，富庶难备言。
长安杂诗十二首·其七
作者：陈琏
朝代：明

纵目咸阳原，陵墓高嶙峋。佳气久萧索，秋雨暗荆榛。重泉閟玉匣，芳草埋石麟。神灵竟何在，倏经千百春。偶思薛平事，茫昧奚足云。张侯有高识，允矣社稷臣。
长安杂诗十二首·其三
作者：陈琏
朝代：明

奥区数雍州，形胜闻天下。洪河带泾渭，终南亘太华。褒斜接陇首，崤函扼中夏。秦穆恃险阻，建国遂称霸。始皇嗣遗绪，并吞靡遑暇。不知恢至德，惟务逞雄诈。国祚甫二传，功业竟沦谢。孰知奉春君，能反沛公驾。
长安杂诗十二首·其九
作者：陈琏
朝代：明

汉武志求仙，通天置祠具。修茎立仙掌，云表承清露。屑琼供晨餐，拟期寿年固。胡为竟无成，垂老方悔悟。颓龄竟莫驻，灵迹亦非故。何如葆冲和，百岁或可度。
长安杂诗十二首·其二
作者：陈琏
朝代：明

苍姬都丰镐，国祚日隆昌。所积本仁厚，岂惟恃富强。自后继者谁，刘汉暨李唐。复能施德政，宜其胤祚长。嬴政与杨隋，再传即灭亡。福善与祸淫，天理诚昭彰。
长安杂诗十二首·其五
作者：陈琏
朝代：明

关中号形胜，古称帝王都。四塞地固险，三辅势匪孤。河山相表里，土壤复膏腴。九朝迭建国，雄丽称名区。繄昔全盛日，孰不拟黄虞。一朝运祚去，宫殿莽丘墟。所恃竟安在，无乃昧良图。在德不在险，斯言诚匪虚。
长安杂诗十二首·其八
作者：陈琏
朝代：明

晓出城东门，山川入遐睇。纵观细柳营，重感当年事。军容不入国，将军宜不拜。棘门与灞上，无乃真儿戏。条侯乃虎臣，足膺藩屏寄。寥寥已千年，此事孰能继。
长安杂诗十二首·其六
作者：陈琏
朝代：明

闻昔未央宫，缔构极弘丽。周遭数十里，台殿咸称是。虽云可重威，何以训来裔。文皇撒露台，诚足范后世。
长安杂诗十二首·其十
作者：陈琏
朝代：明

东都重经术，校雠何审详。唐兴尊圣道，斯文赖表章。群经刻翠琰，森列置国庠。众目共观睹，异诸孔壁藏。逮今数百载，字画犹辉光。义理焕日星，万载明纲常。
长安杂诗十二首·其十一
作者：陈琏
朝代：明

偶登慈恩塔，纵步曲江池。蔓草萎寒露，亭台失故基。忆昔繁华日，正当盛唐时。胜游集群彦，文采光陆离。姓名题翠琰，拟为千岁期。剥落竟何在，徒使后人悲。
长安杂诗十二首·其十二
作者：陈琏
朝代：明

隋文初启祚，经营逞私智。竭力事浮屠，梵刹遍都市。李唐踵遗风，崇尚亦非细。弘兴土木工，创建极华丽。章敬最知名，妆严乃其次。于今总丘墟，亦足监兴废。
长安杂诗十二首·其四
作者：陈琏
朝代：明

咸阳古秦地，人物誇富强。勃蹊与谇语，礼义失其防。粤从炎汉兴，风俗杂五方。乡里重游侠，侈靡视为常。阅历千百年，政教渐更张。矧值圣明世，习俗愈淳良。
长安道
作者：陈琏
朝代：明

长安道，平如砥，道傍甲第连云起。五侯七贵竞豪奢，管弦嘈嘈聒人耳。从来盛衰当有时，富贵百年安可期。一朝宾客如云散，门外草生车马稀。
闰月
作者：陈琏
朝代：明

阳生玉琯葭灰浮，二十四气推步周。颁重光，歌重轮，气朔不差岁始匀。谁能更缓羲和辔，愿祝吾皇千万岁。
闻笳
作者：陈琏
朝代：明

乌桓城外多风沙，何人月下吹芦笳。笳声相传十八拍，拍中曲调今谁识。大荒阴沉月色明，呜咽中含无限情。凄凉蔡姬别虏意，哀怨胡儿恋母声。咀徵含商声转急，飒飒悲风动毛发。此时听罢夜方阑，独倚辕门看太白。
阳台
作者：陈琏
朝代：明

襄王巡游乐无度，鸾旗直指巫山路。群臣扈从多如云，宋玉才高擅词赋。高唐赋罢人何处，空有高台锁烟雾。梦中之事是耶非，为雨为云自朝暮。翠华东归竟不来，山色青青宛如故。花开花落年复年，杜鹃啼老台前树。
阳春歌
作者：陈琏
朝代：明

冰帘捲秋水，宝鸭腾烟缕。幽思满银筝，彩弦愁独理。不见知心人，无言泪如雨。一曲陌上歌，谁是采桑女。
陇头水
作者：陈琏
朝代：明

驱车上陇阪，山高谷逶迤。流水日夜鸣，幽咽不胜悲。秦川遥在望，离思正依依。
陈士初母贞节诗
作者：陈琏
朝代：明

吴中有陈氏，诗礼著家声。相彼绿水居，犹如德星亭。有美如诚翁，文艺夙驰名。早赴玉楼招，不及享修龄。夫人属盛年，抆泪抚其婴。空闺鸣机杼，孤灯影茕茕。旦暮示慈训，遗孤幸有成。喜能绍箕裘，孝行尤足称。诸孙亦秀发，文采丹凤翎。节义有丰报，如穫必于耕。是家天所祐，和气盈门庭。旌书自天下，恩光被里闳。峨峨贞节门，华表高峥嵘。因为贞节篇，庶以扬德馨。
陈孝子
作者：陈琏
朝代：明

义士蘋踪何处寻，辽阳万里塞云深。趋朝自献遐方物，遗橐谁还旅次金。黄土不迷滕氏室，苍天犹感少元心。康山山上重丘首，一见丰碑泪满襟。
陈希夷画像
作者：陈琏
朝代：明

市中大笑跨驴回，老却平生济世才。买得华山方好睡，九重丹诏不须来。
陪驸马沐公襄城伯李公礼部尚书张公等九日同登雨花台
作者：陈琏
朝代：明

京城城北雨花台，岁岁登高此处来。松下烹茶烧石鼎，竹边呼酒泻琼杯。塞鸿应候同秋至，篱菊逢时带露开。喜对紫金山咫尺，五云缭绕护蓬莱。
陵母墓
作者：陈琏
朝代：明

刘项方战争，雌雄犹未决。智士虽纷纭，徒掉三寸舌。谁知陵母贤，料事独明哲。匪惟识所附，凛凛见奇节。当其别汉使，吐言何激烈。古剑飞寒光，荒冢埋碧血。幽魂岂沉沦，耿耿比明月。照耀穹壤间，千古常不灭。
雅集图为许谦赋
作者：陈琏
朝代：明

东坡先生百世师，落笔顷刻成珠玑。桃巾紫裘坐者谁，晋卿王公美丰仪。二姝夹侍双鬟垂，风韵自是名家姬。丹阳蔡君性坦夷，座隅凝伫真若痴。何人为写渊明姿，云是龙眠李伯时。子由傍睨方注思，鲁直挥箑来何迟。碧虚擘阮众所推，少游嗜之犹渴饥。米君南宫书法奇，千丈石壁蟠蛟螭。仲至仰首频嗟咨，髼头捧砚空朵颐。圆通谈禅世莫知，巨济谛聪忘其疲。岂独山水供游嬉，亦有童稚相追随。石床棐几宁别施，唯陈琴尊与鼎彝。诸公之乐乐在兹，至今图画形歌诗。击丸蹴鞠徒尔为，如此雅集胡不宜。
雉子斑
作者：陈琏
朝代：明

棠梨花开春昼长，麦苗雨过青茫茫。一双燕子下山梁，雌雄相逐何尔忙。斑斑五采粲成章，麦陇虽深难久藏。上林日煖千花香，何不高飞随凤凰。
雉山寺
作者：陈琏
朝代：明

禅林依石壁，僧舍倚江浔。雨过石长润，云归山自阴。听经来野雉，击磬起幽禽。记我登临惯，悬崖有旧吟。
雪山歌
作者：陈琏
朝代：明

若有昆崙之西岷峨阴，天文上属井与参。危峰列嶂高万仞，色映银汉光沉沉。忆初康回触折天柱时，娲皇炼石补天多苦心。故将太白作天骨，斯山独与同嵚崟。势连西域白不断，极目万里皆瑶簪。阴风号寒滕六过，琪花六出成琼林。飞鸟不敢度，矧有哀猿吟。光晶熠耀可望不可近，使人对此毛发寒森森。其中何所有，冰蛇长十寻。雪□与雪鼠，谷底藏尤深。万年坚冰消不得，岂畏夏日能流金。几回霜台闲骋目，独爱爽气清予襟。何当乘风问真宰，请化此雪为甘霖。
雪月轩为千户萧世英赋
作者：陈琏
朝代：明

严冬风物佳，宵永寒风肃。雪花大于掌，月色明如烛。高轩喜虚敞，晴光夺人目。万瓦铺琼瑶，空阶粲冰玉。孤桐声何清，老鹤梦初熟。逸兴满冲襟，长歌泻醽醁。
零春馆
作者：陈琏
朝代：明

高人托冲隐，筑居琼岛浔。山水足佳趣，烟露惬素心。牙签悬锦轴，玉树映琼林。芸草满阶除，清香时辟蟫。一鸟花间鸣，间关流好音。感此时序易，长歌还孤斟。孰识个中趣，悠悠山水深。
青云轩为罗宗润作
作者：陈琏
朝代：明

青云轩，南海湄。绿窗洞然启，云山见参差。轩中之人冰雪姿，文采晔晔珊瑚枝。月中仙桂亲折得，归来轩子增光辉。明年会试赴春闱，青云平步应有期。
青城山歌
作者：陈琏
朝代：明

锦官城西青城山，道释往往栖其间。琳宫梵宇半陈迹，瑶草昙花空自闲。禅翁说法伏黑虎，仙子朝元骖翠鸾。天花时落石坛静，灵药夜捣玄霜寒。复闻长林中，亦有幽求子。眼看富贵等浮云，心薄功名如弊屣。人间荣辱了不闻，几度天书徵不起。山有芝兮隰有丰，幽泉发窦锵玲珑。饥餐渴饮足以保厥躬，乐逍遥兮无穷。人间此景亦罕逢，何须远寻鹫岭兼崆峒。
青城山歌
作者：陈琏
朝代：明
体裁：古风

锦官城西青城山，道释往往栖其间。琳宫梵宇半陈迹，瑶草昙花空自闲。禅翁说法伏黑虎，仙子朝元骖翠鸾。天花时落石坛静，灵药夜捣玄霜寒。复闻长林中，亦有幽求子。眼看富贵等浮云，心薄功名如弊屣。人间荣辱了不闻，几度天书徵不起。饥餐渴饮足以保厥躬，乐逍遥兮无穷。人间此景亦罕逢，何须远寻鹫岭兼崆峒。
青羊宫
作者：陈琏
朝代：明

青羊宫殿倚璇宵，昔日曾闻绛节朝。灵胜自知钟井络，清高原自隔尘嚣。火烘丹鼎烹铅汞，花落仙房听凤箫。令尹不来春寂寂，碧桃开遍遇仙桥。
青阳宫怀古
作者：陈琏
朝代：明

谁搆琳宫太室前，昔年遗址尚依然。松阴凿径通岩穴，花底流觞引石泉。云气常留虚白室，丹光高射蔚蓝天。浮丘道士今来否，瑶草离离满玉田。
韩蕲王墓
作者：陈琏
朝代：明

蕲王真虎将，才略独超群。身遇兴师日，心期报主恩。金山曾奏捷，竹帛已书勋。誓雪中原耻，期清北虏尘。营中星遽陨，地下恨难伸。二帝游魂远，三军战血新。英灵成列宿，精魄掩孤坟。无复陈刍狗，空馀列石麟。松楸犹郁郁，烟草政纷纷。瞻拜荒山下，灵岩起暮云。
韫玉斋
作者：陈琏
朝代：明

粲粲荆山英，声价逾结缘。卞和亦何人，三献徒取辱。维君美风仪，温温宛如玉。怀宝不轻售，待价藏诸椟。孚尹竟旁达，光采眩人目。行当贡天朝，宁容久潜伏。
题传桂卷
作者：陈琏
朝代：明

阀阅高门众所誇，古今人物擅才华。诗书泽远承先世，科第才高萃一家。雁塔联名题露石，蟾宫接武折秋花。也知积庆由来久，桂籍流芳未有涯。
题余给事得祥葵花图
作者：陈琏
朝代：明

可人颜色拟黄金，开处偏承雨露深。不学春红徒媚世，生来自有向阳心。
题典史邵永龄割股手卷
作者：陈琏
朝代：明

慈母病沉绵，淹淹值暮年。精神俱已耗，药石苦难痊。割股时调膳，焚香夜吁天。此心诚可重，不愧世人传。
题冯寺丞所藏李龙眠九歌图
作者：陈琏
朝代：明

红云辉辉昭玉宇，紫宫之中神独处。大少司命播洪钧，万汇生成咸得所。扶桑霞明天欲曙，龙辀东来从真侣。凝情遥睇云中君，烟水微茫隔洲渚。湘灵瑶瑟久不闻，山鬼啾啁啼夜雨。国殇沉沦河伯逝，谁致兰殽荐芳醑。繄昔三闾心独苦，托此微词期悟主。鱼腹幽魂不可招，九歌闻来转悽楚。区区忠诚孰能识，紫阳辨之深见许。龙眠居士画更精，想像写来宁有谱。风环月佩锵琳琅，翠辇鸾旌拥干羽。天狼无光殪狐矢，白鼋腾波神物举。杜衡青青兰芷馨，遗佩何人恣容与。辛夷之车山下来，赤豹文狸导雄虎。阴阳鬼神纷杂揉，祭赛相传楚风土。笙箫钟鼓间琴瑟，巫能安歌觋能舞。千年往事似足稽，景象恍如亲所睹。信知此画妙入神，几度披图谩怀古。
题学录周士谦梅花手卷
作者：陈琏
朝代：明

周君手持梅花卷，访我求赋梅花歌。几回展玩不忍舍，自觉满眼生阳和。我家南海五千里，罗浮山下常经过。翠禽无声春寂寂，花下独酌欢颜酡。记曾乘骢度庚岭，喜有清致供吟哦。千花万花饱霜雪，一树两树交藤萝。亦曾西湖泛夜月，孤山玉立高嵯峨。时闻暗香出修竹，又见瘦影横清波。江南梅花看欲遍，胜赏不似罗浮多。追思往事宛如昨，人间岁月惊飞梭。临风抚景生浩叹，才薄奈尔梅花何。玉堂相见定有日，且呼绿酒倾金螺。
题对奕图
作者：陈琏
朝代：明

宦情淡如水，佛性了难觉。饱食无所事，手谈有真乐。苏黄号劲敌，往往见奇着。机深势莫测，意快子先落。安危付所之，胜负焉用角。老师捏槃坐，神思自冲漠。一局看未终，千载宛如昨。
题弋阳王知县尚㻞族谱
作者：陈琏
朝代：明

人生本乎祖，此乃先哲言。譬木有其本，譬水有其源。源深流则长，本固末自蕃。山阴有王氏，乡邑称名门。阅历世代久，谱谍幸斯存。昭穆既弗紊，支派一何繁。诸孙宰弋阳，德性犹春温。涖政日多暇，修谱贻后昆。匪惟知所重，宗族赖以敦。
题徽宗蜡觜
作者：陈琏
朝代：明

艮岳秋高日色晴，缕金盆上饮清泠。待看二月春光动，去其朝阳綵凤鸣。
题扇面山水
作者：陈琏
朝代：明

云过山疑动，风来树欲颠。长江波浩浩，应有未归船。
题文焕梁春元双鹊图
作者：陈琏
朝代：明

昂头骈立语鸡坛，喜报阳和入履端。更待须臾风力便，九霄云路任飞翰。
题方壶画
作者：陈琏
朝代：明

龙虎仙山在何处，玄馆琳宫锁烟雾。人间昨夜风雨过，瑶草琼芝长无数。金门羽客方方壶，早年曾在山中居。身如野鹤无定着，心与浮云同卷舒。平生喜作南宫画，醉墨淋漓恣挥洒。峰峦远近分淡浓，笔意神奇多变化。斯图自信超凡流，眼前景致清而幽。树昏似觉云初起，石润应疑雨乍收。神乐道人能鉴识，得此宝之犹重璧。方壶仙去已多年，龙虎风光宛犹昔。
题方方壶武夷山水图
作者：陈琏
朝代：明

金门羽客方方壶，作画不减高尚书。锦囊玉轴幸披睹，乃是武夷山水图。武夷只在建溪上，翠岫璚峰郁相向。半空楼阁架层崖，一叶渔舟弄新涨。闻有仙人驻紫烟，自呼白鹿种芝田。九曲棹歌谁复听，幔亭风景世犹传。我亦平生亲画史，落笔时时追董米。方壶况复夙所慕，偶睹斯图心独喜。看罢令人逸兴新，清泉白石许谁邻。世上神仙何处问，人间却忆杜徵君。
题曹氏贞节卷
作者：陈琏
朝代：明

曹女唐家妇，孀居两鬓蓬。素心同玉洁，无梦妒春红。誓守共姜节，能存陶母风。阿谁传美事，歌咏属诸公。
题杨炼师月夜诵经图
作者：陈琏
朝代：明

璧月流空露满庭，道人闲诵蕊珠经。清声琅琅夜方永，白鹤飞绕香烟听。
题武溪读书处
作者：陈琏
朝代：明

高人卜筑武溪上，一室萧然分外清。何日更因春水长，买船来听读书声。
题江知事耕学卷
作者：陈琏
朝代：明

学稼勤南亩，传家守一经。草田春放犊，茅屋夜收萤。身岂终嘉遁，名期照汗青。自从鹰鹗荐，归梦绕岩扃。
题浦氏家山图
作者：陈琏
朝代：明

浦氏幽栖处，山中屋数椽。翠寒烟外树，璚响石间泉。李愿依盘谷，王维住辋川。君家诗礼盛，应是子孙贤。
题焦氏林塘读书图
作者：陈琏
朝代：明

闻道林塘景，萧然远世情。苔阶多鹤迹，茅屋有书声。曾著潜夫论，因传处士名。空馀图画在，翰墨尚留馨。
题王君晋彦梅窗二首
作者：陈琏
朝代：明

鳌台天寒冬欲暮，瑞叶纷纷似飞絮。王家轩子临清池，忽报梅花开满树。老梢屈铁苔藓重，暗香时复生帘栊。横斜疏影黄昏后，灿烂繁葩积雪中。素闻君家兄弟好，况复怡怡嗜文藻。对花酌酒赋新诗，只恐南枝春色老。市远无嚣尘，地僻有佳致。众芳摇落后，忽见先春至。梅花带雪开，却傍鳌台次。临池疏影横，入座暗香异。客至一开轩，满目多情意。却寄陇头人，而不逢驿使。但香洁白姿，亦足供吟思。挥笔有馀情，时吐虹霓气。虽协驿人怀，亦比君子志。纷纷桃李华，谩兴韶华媚。荣开在片时，节操安得似。唯兹耐岁寒，冰霜亦何忌。异日宝老成，调羹应何俟。
题王君晋彦梅窗二首·其一
作者：陈琏
朝代：明

鳌台天寒冬欲暮，瑞叶纷纷似飞絮。王家轩子临清池，忽报梅花开满树。老梢屈铁苔藓重，暗香时复生帘栊。横斜疏影黄昏后，灿烂繁葩积雪中。素闻君家兄弟好，况复怡怡嗜文藻。对花酌酒赋新诗，只恐南枝春色老。
题王君晋彦梅窗二首·其二
作者：陈琏
朝代：明

市远无嚣尘，地僻有佳致。众芳摇落后，忽见先春至。梅花带雪开，却傍鳌台次。临池疏影横，入座暗香异。客至一开轩，满目多情意。却寄陇头人，而不逢驿使。但香洁白姿，亦足供吟思。挥笔有馀情，时吐虹霓气。虽协驿人怀，亦比君子志。纷纷桃李华，谩兴韶华媚。荣开在片时，节操安得似。唯兹耐岁寒，冰霜亦何忌。异日宝老成，调羹应何俟。
题王君鲁夫菊堂
作者：陈琏
朝代：明

美人乐嘉遁，结屋西山陲。门巷深窈窕，种菊满东篱。清风绽金萼，凉露湛琼甤。孰云秋容淡，晚节香尤奇。中黄色本正，举世畴能知。缅怀柴桑翁，高风邈难追。悠然引孤酌，目送晴云晖。
题真率会图
作者：陈琏
朝代：明

洛阳胜景天下稀，况值元丰全盛时。满城甲第列卿相，朱檐画栋生光辉。人间二月春光好，花枝冥冥照晴昊。且将诗酒慰良辰，何用轮蹄踏芳草。真率之会乐最真，为具务简宁嗤贫。五人七百有馀岁，同醉花前能几春。洛中此会应无比，闻自唐朝乐天始。由来叙齿不序官，要令风俗归淳美。先辈悠悠不可呼，谁写仪形归画图。甫申间气秀不绝，如此风流何代无。
题祝太仆红梅
作者：陈琏
朝代：明

竹外见南枝，人间春几许。好风天上来，吹落胭脂雨。
题竹林七贤图
作者：陈琏
朝代：明

竹林深处集华裾，放浪从来礼法疏。莫倚清谈惊世俗，东门长啸有胡雏。
题致仕尚书严公震直所藏苏东坡墨竹
作者：陈琏
朝代：明

坡仙写竹称第一，往往人间见真迹。金钗折股锥画沙，妙笔当年信无匹。此图寻常位置工，露叶云梢分淡浓。高堂香清白昼静，似觉满座生秋风。我昔乘槎渡江水，行遍潇湘五千里。黄陵庙前秋雨寒，九疑山头暮烟紫。苍梧刺天云茫茫，上有绿竹参天长。云中紫实已应结，便欲因之邀凤凰。别来陡觉星霜换，每忆旧游生浩叹。今朝客里重披图，空对亭亭霜雪干。
题蒋院判家山水图
作者：陈琏
朝代：明

大峰小峰堆翠鬟，景致好似龙潭山。桃花流水远廛市，昔有仙人来炼丹。一朝功成簉鹓斑，屡承恩宠瞻天颜。良方岂但传金匮，妙剂应能苏世瘝。胡为仙游竟不还，空见野墅留人间。董氏杏林原自好，苏家橘井何尝乾。映门森森总桥梓，绕砌烨烨皆芝兰。凭谁写归图画看。满眼云气生层峦。书香绵延庆泽远，医院有子称能官。我怀仙人不复见，几回对此增长叹。
题襄城伯李公所藏草虫手卷
作者：陈琏
朝代：明

圣朝勋贵襄城公，经史韬略蟠心胸。平生识鉴最精诣，法书名画能兼通。闲来示我草虫卷，披玩自觉心神融。奇花异卉各殊类，琼蕤翠蔓纷成丛。淡黄浓绿间浅碧，物色满眼皆秋容。葡萄实悬马乳紫，枸杞子染丹砂红。芣苢花残芥叶老，青莎何事犹芃芃。霜筠可人挺奇节，凛凛若存君子风。坡前土滋新雨霁，琅玕石润光玲珑。蜣螂蝼蛄总来集，亦有蚱蜢兼蚕螽。螳螂蜥？恣跳趯，䗂蝓蝼蝈相追从。玄蜩解蜕夏已过，莎鸡振羽秋将中。蜻蜓蟏蛸逐蚊蟆，蛱蝶蜾蠃随蛾蜂。腐虫僵蚓萃群蚁，虾蟆欲拟饥肠充。前代何人工草虫，毫端能窃造化工。顾丘葛侯称妙手，缣素往往留遗踪。斯图不知作者谁，精致自信超凡工。翾飞蠕动与生植，真物细较靡不同。想当研吮丹粉时，运心直欲超鸿濛。苟非精意与神会，安得妙迹传无穷。世间一艺尚如此，何况学业非专攻。偶因观此司至理，呼酒吸尽玻璃钟。
题襄城伯李公所藏草虫手卷
作者：陈琏
朝代：明
体裁：古风

圣朝勋贵襄城公，经史韬略蟠心胸。平生识鉴最精诣，法书名画能兼通。闲来示我草虫卷，披玩自觉心神融。奇花异卉各殊类，琼蕤翠蔓纷成丛。淡黄浓绿间浅碧，物色满眼皆秋容。葡萄实悬马乳紫，枸杞子染丹砂红。芣苢花残芥叶老，青莎何事犹芃芃。霜筠可人挺奇节，凛凛若存君子风。坡前土滋新雨霁，琅玕石润光玲珑。蜣螂蝼蛄总来集，亦有蚱蜢兼蚕螽。螳螂蜥�恣跳趯，䗂蝓蝼蝈相追从。玄蜩解蜕夏已过，莎鸡振羽秋将中。蜻蜓蟏蛸逐蚊蟆，蛱蝶蜾蠃随蛾蜂。腐虫僵蚓萃群蚁，虾蟆欲拟饥肠充。前代何人工草虫，毫端能窃造化工。顾丘葛侯称妙手，缣素往往留遗踪。斯图不知作者谁，精致自信超凡工。翾飞蠕动与生植，真物细较靡不同。想当研吮丹粉时，运心直欲超鸿濛。苟非精意与神会，安得妙迹传无穷。世间一艺尚如此，何况学业非专攻。偶因观此司至理，呼酒吸尽玻璃钟。
题西湖小景
作者：陈琏
朝代：明

翠幕红楼近水边，荷花香里总宜船。客窗此日看图画，无复闲情似少年。
题赵子昂双松图
作者：陈琏
朝代：明

吴兴王孙画最工，挥毫写出双乔松。爽飒寒声杂风雨，蜿蜒曲势蟠蛟龙。千年老干犹屈铁，阅历光阴饱霜雪。严冬十月百卉空，始信人间有奇节。
题赵松雪画洛神及写洛神赋
作者：陈琏
朝代：明

繄思王入觐东归兮，日严饬其徒御道。伊阙与景山兮，瞻鸾旌之飞度。遇宓妃于洛川兮，缥缈隔乎烟雾。倏飘忽其若神兮，见淩波之微步。从湘滨汉皋之神女兮，俨众灵之来聚。采明珠而拾翠羽兮，纷杂遝而容与。虽眷眷于淑美兮，将奚以达乎衷素。临川流而凝伫兮，嗟幽冥之异路。偶琼珰之来献兮，岂徽音之能悟。耿良宵而忘寐兮，遂怅然而归去。念此事之莫稽兮，所可重者思王之赋。览松雪之图写兮，觉神怡而目注。历百祀而如新兮，诚在人之珍护。聊肆玩以自适兮，又奚用深究乎其故。
题蹇叔华米南宫山水图
作者：陈琏
朝代：明

生绢一幅何其长，图中景物犹三湘。云树模糊生暝色，烟波明净澄寒光。九疑南岳遥相望，白云缥缈山苍苍。岩边有路到芝峤，林下何人开草堂。东华红尘飞不到，信知此境犹仙乡。雨晴沙渚萑蒲绿，风起岸汀兰芷香。扁舟一叶竟何往，疑是米家书画航。予生素多山水癖，安得载酒同尚羊。米家元晖画最良，笔法高古非寻常。清风寥寥孰可继，此卷喜君能宝藏。
题雁图四首 其一 飞
作者：陈琏
朝代：明

来从紫塞力犹微，逐伴排行作阵飞。任尔翱翔江海去，人间今日网罗稀。
题雁图四首 其三 宿
作者：陈琏
朝代：明

几行疏影带斜晖，芦渚蘋汀正好栖。何事奴鸣惊梦觉，平沙风露夜凄凄。
题雁图四首 其二 鸣
作者：陈琏
朝代：明

露下瑶天秋月明，宾鸿此日已南征。一声嘹唳青云外，唤起江湖久客情。
题雁图四首 其四 食
作者：陈琏
朝代：明

随阳万里到潇湘，为爱江南足稻粱。饮啄无虞心自乐，忘机多承水云乡。
题雁图四首·飞
作者：陈琏
朝代：明

来从紫塞力犹微，逐伴排行作阵飞。任尔翱翔江海去，人间今日网罗稀。露下瑶天秋月明，宾鸿此日已南征。一声嘹唳青云外，唤起江湖久客情。几行疏影带斜晖，芦渚蘋汀正好栖。何事奴鸣惊梦觉，平沙风露夜凄凄。随阳万里到潇湘，为爱江南足稻粱。饮啄无虞心自乐，忘机多承水云乡。
题黎氏祠堂
作者：陈琏
朝代：明

有美诗书裔，由来号德门。分符闻远祖，冠豸见诸孙。兰玉春风蔼，松楸雨露繁。奉先祠夙搆，系族谱犹存。制度深详究，仪文旧讲论。堂阶明等级，昭穆序卑尊。祭器清尤洁，斋居寂不喧。丽牲碑已老，玉鬯礼弥敦。承祭推宗子，联行肃弟昆。蘋蘩供俎豆，醪醴注罍樽。缩酒茅偏洁，焚香鼎自温。暖光浮蜡炬，烈焰烛糁盆。祼奠终三献，歌谣遍一村。燕毛常序齿，敬祖重分膰。士论咸归美，乡闾无间言。观风有使者，我喜为敷宣。
饮射观德亭
作者：陈琏
朝代：明

秋日天气佳，凉飔满林扃。宇宙绝纤翳，万里同清明。群贤协嘉会，饮射集斯亭。弯弓似满月，飞矢如流星。若能正一己，胡忧失诸鴊。缅怀三代时，斯礼讲素精。大唐贞观初，胜事亦可徵。后人宰钧衡，因以仆射名。吾侪生盛世，况值文运兴。古礼在究极，乐事良难并。一有不中者，行当罚巨觥。
饮马长城窟
作者：陈琏
朝代：明

淩晨度榆林，饮马长城窟。旧传窟边多白骨，云是秦时筑城卒。窟中泉已清，无复昔时腥。不见古人迹，空照今人形。征马往来少曾断，饮处才乾看又满。长城今在疆域中，马来不绝泉无穷。
饯义宁知县利原厚
作者：陈琏
朝代：明

人生重离别，君去何匆匆。携手上河梁，绮筵散香风。波荡鸭头绿，花开腥血红。诗题青玉案，酒泛玻璃钟。莫辞花下醉，明日各西东。
饯驸马赵公赴江淮阅马
作者：陈琏
朝代：明

敕书颁处紫泥馨，又见乘轺出玉京。文武缙绅萦别意，江淮父老仰清名。煌煌天驷中宵现，矫矫龙媒万厩盈。校阅功完行入觐，五云阙下沐恩荣。
马图
作者：陈琏
朝代：明

九逵驰道惯腾骧，牧向郊原暂脱缰。新水溶溶春草绿，风光宛似华山阳。
马神庙陪祭宿龙潭精舍
作者：陈琏
朝代：明

风露潇潇秋满天，斋居清坐不成眠。月光烛地鹤在树，云气满山龙起渊。灯歇兰膏销紫焰，垆焚柏子袅青烟。钟声催动陪严祀，独立瑶坛礼意虔。
驱车出东门
作者：陈琏
朝代：明

驱车出东门，露华满衰草。天高鸿雁稀，木落秋风早。佳人期不至，远隔关河道。日暮幽思多，芳尊共谁倒。岁月去如流，人生几回老。驱车出东门，聊尔散隐忧。赪霞烧广泽，红叶明素秋。风霜岁云暮，禾黍日已稠。野老笑相语，亹亹情不休。幸生圣明世，谁能学幽求。
驸马沐公席上和秋官吴侍郎韵
作者：陈琏
朝代：明

金织麒麟衬座茵，琼筵雅集总嘉宾。共誇风采如何晏，盛说诗名迈李绅。寒菊尚含冬里雪，老梅已放腊前春。兴来政喜观图画，谁写丹青妙入神。
驾幸朝天宫醮坛和永春侯韵
作者：陈琏
朝代：明

斋居宣室致深思，法驾从容出玉墀。琪树才看甘露降，璇霄又见庆云飞。天香霭霭浮龙衮，仙佩珊珊集凤池。万国臣民沾圣泽，喜闻词赋颂明时。
驾至忽秃山
作者：陈琏
朝代：明

自别开平后，沙场路几程。赐归承宠诏，逐队出长城。汹汹人争去，萧萧马自鸣。翠华看渐远，回首独凝情。
骢马图为宪使黄存诚作
作者：陈琏
朝代：明

大宛神驹世所稀，独有此马称权奇。方瞳棱棱开紫电，修尾飒飒摇青丝。闻道骅骝乃其亚，未觉千金满高价。长鸣已自空冀北，骏足宁终淹枥下。每见常随绣衣使，白玉玲珑压双辔。有时朝退凤楼西，道上行人远惊避。逸态雄姿不可攀，朝并暮越须臾间。会见巡历周九域，还随骐骥入天闲。
高士谦竹为崇安知县金怀赋四首 其一 风
作者：陈琏
朝代：明

珊瑚石亚玉琅玕，摇曳云稍翠色寒。疑是朝真仙佩响，清音缥缈碧云端。
高士谦竹为崇安知县金怀赋四首 其三 雨
作者：陈琏
朝代：明

采兰忆昔过湘浦，两岸修篁带雨看。此日晴窗见图画，令人清兴满江干。
高士谦竹为崇安知县金怀赋四首 其二 晴
作者：陈琏
朝代：明

闲歌淇澳步虚庭，一炷炉烟绕翠屏。试写潇湘秋半幅，砚池浮动墨花馨。
高士谦竹为崇安知县金怀赋四首 其四 露
作者：陈琏
朝代：明

瑶台月上夜将分，劲节修仪见此君。一段高标谁写得，九天凉露落纷纷。
高士谦竹为崇安知县金怀赋四首·风
作者：陈琏
朝代：明

珊瑚石亚玉琅玕，摇曳云稍翠色寒。疑是朝真仙佩响，清音缥缈碧云端。闲歌淇澳步虚庭，一炷炉烟绕翠屏。试写潇湘秋半幅，砚池浮动墨花馨。采兰忆昔过湘浦，两岸修篁带雨看。此日晴窗见图画，令人清兴满江干。瑶台月上夜将分，劲节修仪见此君。一段高标谁写得，九天凉露落纷纷。
高邮湖闻雁
作者：陈琏
朝代：明

甓社湖平净如镜，水色天光淡相映。嗷嗷征雁吐清音，醉倚柁楼闲自听。听去听来情转恶，大星将沉小星落。霜风凄凄何处来，吹散馀音满寥廓。对景令人忆故居，乡园遥在海之隅。高堂白发应无恙，愿寄平安两字书。
鲫鳉鲭鳜鱼图为王菊堂赋四首
作者：陈琏
朝代：明

丰湖春雨过，银鲫戏波心。一自坡仙后，何人有咏吟。吐沫流芳藻，翻身动碧漪。长江三月里，政是尔来时。秋水湛然清，人间无数罟。游鲭时往来，鳞鬣净堪数。西塞山前望，桃花浪自浮。玄真无觅处，时见鳜鱼游。
鲫鳉鲭鳜鱼图为王菊堂赋四首·其一
作者：陈琏
朝代：明

丰湖春雨过，银鲫戏波心。一自坡仙后，何人有咏吟。
鲫鳉鲭鳜鱼图为王菊堂赋四首·其三
作者：陈琏
朝代：明

秋水湛然清，人间无数罟。游鲭时往来，鳞鬣净堪数。
鲫鳉鲭鳜鱼图为王菊堂赋四首·其二
作者：陈琏
朝代：明

吐沫流芳藻，翻身动碧漪。长江三月里，政是尔来时。
鲫鳉鲭鳜鱼图为王菊堂赋四首·其四
作者：陈琏
朝代：明

西塞山前望，桃花浪自浮。玄真无觅处，时见鳜鱼游。
鸡鸣台
作者：陈琏
朝代：明

函关之东形势好，谁筑高台临大道。鸡声寂寂台久荒，极目平原暗秋草。昔在七国争雄年，田文好客谁能先。手挥黄金若土苴，珠履门下常三千。西入咸阳曾未久，几乎委身雄虎口。机谋已遂幸东还，狗盗鸡鸣誇益友。早使文知重贤士，当时不堕嬴秦计。徒窃狐裘献幸姬，间关出走真儿戏。文但好客能轻财，大义不明良可哀。岂不见郭槐昔年称国士，燕山便筑黄金台。
鸡鸣山
作者：陈琏
朝代：明

峨峨鸡鸣山，特立霄汉表。烟霞增媚妩，日月光照耀。悬崖有寒雕，老树绝幽鸟。石梁驾双峰，仰见云缥缈。想兹与天近，过者重来少。炮台栖其巅，戍柝戒昏晓。驻马肆遐观，岚光起林杪。
鸡鸣曲
作者：陈琏
朝代：明

明河欲没天将晨，鸡鸣咿喔惊四邻。美人锦帐睡正浓，壮士感激心忡忡。百年三万六千日，日日鸡鸣催日出。龙泉起舞歌慨慷，谁识此声能断肠。
鸿门宴
作者：陈琏
朝代：明

嬴秦蚕食六国空，刘项崛起谁雌雄。芒砀已见天子气，楚氛犹袭咸阳宫。鸿门何人出秘计，天意先已酣重瞳。剑光辉霍射人目，座间飒飒生寒风。帐前玉斗一声碎，风云已去随真龙。汉基四百由此造，当时独数留侯功。
鹞儿岭
作者：陈琏
朝代：明

初经鸡鸣山，倏见鹞儿岭。肩立犹弟昆，雄秀实堪并。岚气时相连，翠色互辉映。悬崖险难跻，飞溜静宜听。对此时暂留，云归四山暝。
鹭鸶图
作者：陈琏
朝代：明

露下银塘净，娟娟照雪衣。銮坡无限好，莫恋钓鱼矶。
鹰兔图为宪佥花子春赋
作者：陈琏
朝代：明

霜风猎猎沙草黄，苍鹰疾视金眸光。纤纤玉爪试一击，道傍狡兔无留藏。我亦平生爱神骏，不独当年有支遁。何当臂汝向平原，黠鼠妖狐俱扫尽。
鹾场夕照
作者：陈琏
朝代：明

虎门落日暮潮来，归鸟翩翩作阵回。煮海竟烧烟万灶，收盐多积雪千堆。溪山绚綵曦光驭，屯栅增辉霁景开。氛祲已销鲸浪息，不教蜃气结楼台。
麒麟诗
作者：陈琏
朝代：明

至和储精，麒麟降生。麇身牛尾，马蹄龙睛。身备五采，绚烂晶荧。性尤仁厚，瑞图可徵。不远万里，来自南溟。祥云瑞霭，光绚阙廷。出入金门，迩乎龙軿。群臣聚观，喜跃弗胜。惟昔太祖，天命是膺。皇风以穆，皇道以贞。九夷八蛮，莫不来庭。冲和氤氲，屡致嘉祯。皇帝嗣位，天下以宁。仁被动植，泽及含灵。祯祥沓至，以昭太平。祥麟之来，适际文明。惟帝之圣，贞符是承。有濯厥声，耀于万龄。
黄巢地
作者：陈琏
朝代：明

冈原隐隐复隆隆，闻说巢兵驻此中。莫道中原都扰遍，岭南亦自有行踪。
黄石公祠
作者：陈琏
朝代：明

晨登谷城山，祇谒黄石祠。偶展瓣香敬，遽兴千载思。忆当秦运否，天地发杀机。龙蛇起平陆，靖者当属谁。惟公挺灵异，治乱能前知。圮下书一篇，文义何奥奇。子房获亲授，竟为帝者师。汉兴仇已复，勋业高巍巍。后来握兵人，遵用靡敢违。功效著千古，岂但被当时。圣朝重褒祀，春秋陈礼仪。神灵谅昭假，赐福无终期。
黄陵庙
作者：陈琏
朝代：明

谁凿云根紫翠堆，倚天华构亦雄哉。江声动地雷霆奋，岚气满山图画开。过客乞灵终日至，居民报祀四时来。登临政喜询遗事，空见残碑锁绿苔。
黄鹤楼怀古
作者：陈琏
朝代：明

百尺阑干瞰水隈，吕岩遗迹半荒苔。檐飞晓日天应近，门锁春风昼不开。夏口波光将绿绕，汉阳树色送青来。紫箫吹彻还惆怅，不见仙人骑鹤回。
黄鹤矶
作者：陈琏
朝代：明

仙人久不来，无人见黄鹤。今有大士居，巍巍起高阁。
黑葡萄
作者：陈琏
朝代：明

满架繁阴绿雾匀，夜深珠馆月华新。几回忆侍金銮殿，马乳堆盘出赐频。
龙图为司务淩志赋
作者：陈琏
朝代：明

伊谁画龙得真趣，眼底霏霏起烟雾。老龙引子去朝天，欲与虚皇骖玉辂。冯夷相随辞水府，蜚廉导之浪花舞。天生神物尔最灵，变化无常孰能伍。风云际会应有时，好作甘霖遍寰宇。
龙泉道中遇雨
作者：陈琏
朝代：明

策马晨经七宝龛，羊肠路小石巉岩。雨来已湿青丝鞚，云过常随白氎衫。十里好山浑似画，一溪新水政如蓝。鹧鸪啼急东风恶，客况诗怀两不堪。
龙泉驿
作者：陈琏
朝代：明

解骖留古驿，喜值雨初晴。自念长途客，将逾万里程。云生塞子岭，树映锦官城。明日乌台去，无劳候吏迎。
龙洲书舍为佥都御史张公纯赋
作者：陈琏
朝代：明

荆南风气原清淑，江水西来出巴蜀。龙洲乃在江中央，乔木千章蔼晴绿。闻道君家在此居，经籍收来万卷馀。漆书字古见蝌蚪，芸草香清落蠹鱼。藏修偏宜地幽寂，轮蹄不来苔藓碧。谪仙昔日爱匡山，范子当年住长白。何如龙洲景最奇，风来新水生文漪。岂惟净渌可涤砚，政要临清堪赋诗。长年读书不出户，六籍流观自朝暮。孔颜乐处信能寻，濂洛微言应蚤悟。一朝擢桂步青云，廷对才华迥出群。科名已听闻当宁，竹素还期纪异勋。乘骢衣绣时巡历，总说襟怀似冰蘖。荣升都宪振台纲，报国常存寸心赤。自号龙洲知几春，书舍年来入梦频。此日应偿读书志，清风拟绍古名臣。
龙穴洲
作者：陈琏
朝代：明

洲前风起水云腥，满眼波涛似雪明。欲向矶头吹铁笛，只愁海底老龙惊。
龙舌泉
作者：陈琏
朝代：明

闻昔励布衣，寻龙称地仙。此井渠所发，至今出寒泉。
龙门
作者：陈琏
朝代：明

洛阳山势互联络，独有龙门称险恶。不知何年鬼斧凿，两崖壁立犹铁削。水之东注孰敢遏，奔流直与黄河合。春来洪涛相喷薄，鱼龙变化争飞跃。我时西游初至洛，驻马临观履峎崿。寻读石刻将苔剥，铁画银钩宛犹昨。登临自愧无新作，把酒风前浇磊落。浩歌仰观天漠漠，万里悠悠见孤鹤。
一峰亭为乡同年方世元尊甫侍御作
作者：陈琛
朝代：明

松竹交青远映空，梅花时见白重重。小车花外开三径，高枕亭前见一峰。独乐人应识司马，上床我已厌元龙。登临剩有平生屐，留与仙郎蹑旧踪。
丁亥元旦试笔
作者：陈琛
朝代：明

艳艳灯花发，霏霏江雨匀。柳从梅作色，人与物俱春。拜起勤双膝，欢呼动四邻。酒杯三百后，静坐养吾真。
下邳晚泊
作者：陈琛
朝代：明

远嶂依依起夕氛，长河滚滚自天浑。圯边取履怜孺子，天下英雄识使君。千载功名惟故迹，几人梦想不浮云。月中光景应无限，清借人间知几分。
与郭长洲年兄
作者：陈琛
朝代：明

清淮去岁忆同舟，枫落吴江又一秋。莫怪道人情亦冷，曾随孤月到长洲。
与高太守索历日
作者：陈琛
朝代：明

诗书笔砚带烟霞，寂寞柴扉自一家。要看好春无历日，漫将消息问梅花。
乙酉元日病中试笔寄田南山王一臞
作者：陈琛
朝代：明

昨夜东风入敝庐，晓来门外见新符。山茶映水回春色，樽酒招人起病夫。破戒一斟将兴发，从渠三劝觅愁无。意中我了南山老，应有杯盘对老癯。
二弟落解诗以慰之且期待其来日云
作者：陈琛
朝代：明
体裁：七言绝句

潇洒涵江一带清，巍峨紫帽映江明。山川出色休嫌慢，梁栋由来欲老成。
代苏户部次韵送张举人春试
作者：陈琛
朝代：明
体裁：五言律诗

未空樽里酒，忽起座中人。剑发双龙焰，毫挥五色新。行应天借晓，笑与物为春。宇宙男儿事，宁荣一日伸。
元夕僧房独坐
作者：陈琛
朝代：明

轻风入树晚萧萧，僧院松关坐寂寥。野外无人堪笑语，静中随地足逍遥。残编漫对皆灯火，清韵微吟当管箫。此是元宵真乐事，楼台争得羡岧峣。
六月雨多害稼
作者：陈琛
朝代：明
体裁：七言律诗

野气苍忙晓半开，轰轰地底又闻雷。晴鸠报喜雨鸠到，五月粜新六月来。租稼满供和尚乐，农夫尽作杜鹃哀。书生才拙无经济，空坐吟风弄月台。
兰畹
作者：陈琛
朝代：明

独清独醒思幽幽，中夜无为独远游。尽道屈平远不死，至今兰畹在湘流。
喜雨录呈谢松涧分守
作者：陈琛
朝代：明

年来学稼事西畴，四体徒勤亦半收。谁谓乾封系天意，吾将辟谷与仙游。春风满袖来天使，甘雨随车喜泽流。分付家僮多种秫，陶翁行醉菊花秋。
寓金台遣怀
作者：陈琛
朝代：明

销除旧恨出新篇，转觉情多不入禅。望远可堪云隔水，思归正有日如年。生憎不饮花浑醉，偏爱无愁柳欲眠。风雨也应知客意，晓来收拾作晴天。
寓金陵感秋
作者：陈琛
朝代：明

俯仰周旋强作颜，将心能得几时安。读书尽说居官易，得路方知涉世难。三径西风黄菊瘦，一天秋水白鸥寒。易图元有真消息，姤复中间子细看。
常默
作者：陈琛
朝代：明
体裁：七言绝句

万品生生自岁年，全无一语是先天。风流终日清谈客，忘却自家更甚玄。
平寇二首为聂分巡赋
作者：陈琛
朝代：明

许多英伟说前筹，遥望前锋气即收。可是赤眉真有力，祇因白面自深忧。何人发愤身皆胆，一道凄清月满秋。百万农夫喧笑口，谁家鸡犬不蒙庥。法司兵法信如何，曾拜当年马伏波。铜柱嵯峨凌石塔，瘴江明净出烟萝。归田老叟无称颂，入树秋声当凯歌。我在沧洲闻信息，也携樽酒舞渔蓑。
平寇二首为聂分巡赋·其一
作者：陈琛
朝代：明

许多英伟说前筹，遥望前锋气即收。可是赤眉真有力，祇因白面自深忧。何人发愤身皆胆，一道凄清月满秋。百万农夫喧笑口，谁家鸡犬不蒙庥。
平寇二首为聂分巡赋·其二
作者：陈琛
朝代：明

法司兵法信如何，曾拜当年马伏波。铜柱嵯峨凌石塔，瘴江明净出烟萝。归田老叟无称颂，入树秋声当凯歌。我在沧洲闻信息，也携樽酒舞渔蓑。
庚辰季夏南都即事
作者：陈琛
朝代：明

谁将大有卜今年，春种初苗旱可怜。受暑苦焚唯问马，从公弗息几归田。流离有态堪图画，恸哭无声到管弦。万顷烟波舟一叶，何人正在白鸥边。
念斋将行为余作紫峰书馆四大字及游山诗十数首示清脱雅意
作者：陈琛
朝代：明
体裁：七言律诗

年少秋风好桂枝，唐文毡冷自吾伊。北山冒雨敲诗瘦，南洞寻仙作字奇。定见杏花春信闹，莫愁梅岭马行迟。荣归若过罗浮下，为我排云觅紫芝。
思过亭
作者：陈琛
朝代：明

林野生来失佩韦，回头四十九年非。故乡寸地堪思想，莫恋并州不肯归。
春晴对酒简王閒斋
作者：陈琛
朝代：明

平生负战艺，自拟无遗镞。不侯由数奇，利颖徒为秃。采芳入儒林，岁晚逞幽独。峨冠谈唐虞，发我十年读。春风与时雨，英俊任薰沐。逍遥吏隐兼，清宁天与福。何日访子真，惠阳见郑谷。
春晴对酒简王閒斋
作者：陈琛
朝代：明

积雨伤春半，忽晴欣日迟。江山皆景色，花草自天时。独饮吾难醉，有怀君未知。何时同旧榻，清语破前疑。
晚步玉河桥有怀
作者：陈琛
朝代：明

芳草萋萋万里同，远游谁敢恨东风。得官更觉贫中味，经事方知静处功。城外好山来紫翠，河边细水入玲珑。美人胸次无沾染，颜色犹应似旧红。
樗庭为同年丁敬夫先翁赋
作者：陈琛
朝代：明

江水西来深复深，老翁江上看浮沈。也知渴饮止满腹，时取津津浇杏林。人将杏花比仙岛，花实长春雨露好。翁言吾庭更有樗，百年欲与吾俱老。万丈丝纶收钓竿，倚樗长啸摇金山。庭中步影苍苔滑，感慨人间行路难。路难祇应樗下息，忽见新槐长百尺。车盖亭亭荫道旁，树木真为人爱惜。世人疑天感应迂，钻核能留杏一株。槐阴写入樗庭卷，始信阴功果有无。
次韵朱教谕题邑庠讲堂
作者：陈琛
朝代：明

扫地焚香澹得清，眼中何物胜明经。刘郎到此应为主，莫遣苔荒百亩庭。坐稳蒲团想太清，先天画外得全经。四时长觉春无恙，谁讶秋深草满庭。芙蓉擎露出轻清，不用研朱碎点经。最笑仙人知我浅，时来教取读黄庭。
次韵朱教谕题邑庠讲堂·其一
作者：陈琛
朝代：明

扫地焚香澹得清，眼中何物胜明经。刘郎到此应为主，莫遣苔荒百亩庭。
次韵朱教谕题邑庠讲堂·其三
作者：陈琛
朝代：明

芙蓉擎露出轻清，不用研朱碎点经。最笑仙人知我浅，时来教取读黄庭。
次韵朱教谕题邑庠讲堂·其二
作者：陈琛
朝代：明

坐稳蒲团想太清，先天画外得全经。四时长觉春无恙，谁讶秋深草满庭。
次韵题小丹丘
作者：陈琛
朝代：明

白云缥渺四时留，青壁回环尽自幽。露竹珠涵沧海月，风松波撼洞庭秋。窝中巳足逍遥乐，顶上还堪汗漫游。待看羽翰生白日，人间始信有丹丘。
燕歌卷为祝秀才题
作者：陈琛
朝代：明

忆昔少年胆气粗，羞为弱女具眉须。张拳直欲撄猛虎，开眼何曾见俗夫。年来英气消磨尽，事不能平唯有忍。时逢徭僚肆撞突，和颜温词谢不敏。男儿胸中富甲兵，善藏其用用斯精。动在九天藏九地，机缄谁会测沈冥。素冠白衣易水上，周身先已失屏障。好勇由来笑匹夫，北风萧萧空悲壮。越人来燕作燕歌，慷慨激烈恨何多。有疾未必非君福，美玉正应山石磨。与君美酒博君笑，丁宁莫学我年少。燕歌为我转和平，高筇从此生清妙。
甲戌下第三月二十四日出张家湾
作者：陈琛
朝代：明

闻说春归已有期，可人春色亦应稀。客思远道催行急，舟绕长湾故去迟。江上一樽忘独老，天涯何处觅相知。怀中多少平生梦，说向痴人恐未宜。
立春后到淮安夜坐书怀
作者：陈琛
朝代：明

欲借春风一解颜，春来正在舳舻间。严持酒戒偏能饭，稍放书程亦自閒。心里有天堪白日，眼中何地不青山。千周未了参同契，一炷清香坐夜阑。
答王閒斋惠酒
作者：陈琛
朝代：明
体裁：七言绝句

搔首江楼正独醒，新愁高起百丈城。解围何处来衣白，剪插名花向眼青。
答郭兖州同年见寄
作者：陈琛
朝代：明
体裁：七言律诗

黄生不见许多时，两地悬悬想共之。千里好风刚送字，五更斜月正侵帷。曾闻当路多青眼，更喜承家有白眉。我亦衡门誇自在，那知鬓发欲成丝。
茂松清泉图为潘东崖赋
作者：陈琛
朝代：明

逍遥谷里自容身，此老当年亦识真。白眼那堪常对客，青山终是不生尘。微风入树琴清耳，积石明泉玉可人。都付东崖长作主，多应借我往来频。
谢戴梁冈吏部惠绿豆酒
作者：陈琛
朝代：明
体裁：七言律诗

寂寞枯肠不可搜，望乡时倚夕阳楼。千山红树重遮目，一夜清霜欲上头。杳渺好音闻过雁，依稀春梦见盟鸥。羡君绿豆堪浇渴，不数人间万户侯。
赠二守李春江
作者：陈琛
朝代：明

彭蠡春深不可涯，小姑江上立崔嵬。东西贾客倾囊出，祇见渔船载雪归。
赠李竹坡
作者：陈琛
朝代：明
体裁：七言律诗

万仞清源出竹坡，乡人时问竹如何。我言竹有清虚节，不作人间妩媚歌。名利笑今真澹泊，文章学古太磋磨。庭前有草春来满，竹下青青色更多。
赠杨医官
作者：陈琛
朝代：明
体裁：七言律诗

春风挟暖到桐城，习习令人病体轻。笑我生平空有志，如君可使不知名。炎回大暑鲈专美，冷入新秋雁寄声。附子大黄斟酌用，险中始信药通灵。
赠蒋悟非
作者：陈琛
朝代：明

秋发鲈莼野色开，故人江上赋归来。觉非正喜今朝是，忤俗休生旧日猜。到处烟波横钓艇，有时风月上瑶台。人生如此须知足，管甚经纶屈大才。
赠高抑斋太守
作者：陈琛
朝代：明

松柏挺涧幽，果有二千尺。古貌阅岁年，何曾改今昔。逍遥陶隐居，杖履散踪迹。闻风爱厥声，不说堪柱石。人生在世间，谈笑无百年。百年亦瞬息，生理忽茫然。惟有桐乡爱，庙食自绵绵。天地同悠久，讵肯称神仙。翚飞甚峻整，上界真人居。其奈为官府，案牍日纷如。终日勤视听，耳目不能虚。何如作散仙，杖履自徐徐。凤阳中都地，山水秀而平。赤气光腾后，犹能生俊英。五马亦高贵，一笑澹无荣。乃知天下士，但欲乞身轻。东溪通黄河，万里自天上。饮流寻其源，月掬光在掌。九曲来棹歌，静夜得清响。光霁正无边，劳我驰梦想。
赠高抑斋太守·其一
作者：陈琛
朝代：明

松柏挺涧幽，果有二千尺。古貌阅岁年，何曾改今昔。逍遥陶隐居，杖履散踪迹。闻风爱厥声，不说堪柱石。
赠高抑斋太守·其三
作者：陈琛
朝代：明

翚飞甚峻整，上界真人居。其奈为官府，案牍日纷如。终日勤视听，耳目不能虚。何如作散仙，杖履自徐徐。
赠高抑斋太守·其二
作者：陈琛
朝代：明

人生在世间，谈笑无百年。百年亦瞬息，生理忽茫然。惟有桐乡爱，庙食自绵绵。天地同悠久，讵肯称神仙。
赠高抑斋太守·其五
作者：陈琛
朝代：明

东溪通黄河，万里自天上。饮流寻其源，月掬光在掌。九曲来棹歌，静夜得清响。光霁正无边，劳我驰梦想。
赠高抑斋太守·其四
作者：陈琛
朝代：明

凤阳中都地，山水秀而平。赤气光腾后，犹能生俊英。五马亦高贵，一笑澹无荣。乃知天下士，但欲乞身轻。
送刘司训迁合江掌教且便道还万安
作者：陈琛
朝代：明

秋声入井梧，凉气生高竹。欲别此先生，稍烦我心曲。光风久在闽，化雨将行蜀。归去近重阳，清樽还对菊。
送吴司训擢罗城教谕
作者：陈琛
朝代：明

对花呼酒数，留客索诗频。谈笑真惊座，风流迥出尘。车圆何择地，春好总宜人。闻说罗城柳，年来亦转新。
送张伯乔还江右应秋试
作者：陈琛
朝代：明
体裁：七言律诗

闽山归去一书囊，琴有清声剑有光。桂子分香应有定，槐花作色不须忙。且看阮籍青青眼，直卧陈登上上床。酒饮千钟诗万首，不妨人笑十分狂。
送张秀才还江右应秋试
作者：陈琛
朝代：明
体裁：七言律诗

麟笔千秋几晦明，怜君史外欲传经。直从礼乐窥颜子，何止天人见董生。溟海秋高鹏翼奋，杏园春暖马蹄轻。人间花草皆凡品，须出人间觅异馨。
送林六川会试
作者：陈琛
朝代：明
体裁：五言绝句

万水千山路，三杯半日谈。功名思远道，勿苦忆江南。
送林君信巡按江西
作者：陈琛
朝代：明

剑锋耿耿逼虹霓，高枕时闻半夜鸡。腾踏忽惊空冀北，激扬先喜到江西。鹅湖水满鱼争跃，鹿洞云深路不迷。如此湖山閒一赏，就中更有上天梯。
送潘东崖助教
作者：陈琛
朝代：明

古道蓁芜今几秋，飞花尽逐水东流。王门莫笑徒工瑟，野渡行看欲放舟。方寸地中收汗马，五车书里破全牛。平生我爱真豪杰，不数文章谁最优。
送黄伯馨司训海阳
作者：陈琛
朝代：明
体裁：古风

伯馨于为学，积累成寸尺。兵家贵近功，兹法乃大益。易学久纷纭，虚斋破其的。羡君获升堂，攻钻穷朝夕。古货时难售，吾自适吾适。清漳今入潮，桃李欣润泽。皋比拥春风，观听声啧啧。有问即有答，真乐亦泛溢。更怜清斋夜，无语得虚白。
金陵别诸朋旧往淮安至江上有所思
作者：陈琛
朝代：明

黯黯一年别，迢迢千里行。论交期晚节，顾我自多情。涉世防深阱，看山忆旧盟。谁为元德秀，眉宇向人情。百年将欲半，一艺不能长。进德惭多病，观书苦健忘。情真时忤俗，意豁转成狂。蘧瑗吾师也，知非且自强。
金陵别诸朋旧往淮安至江上有所思·其一
作者：陈琛
朝代：明

黯黯一年别，迢迢千里行。论交期晚节，顾我自多情。涉世防深阱，看山忆旧盟。谁为元德秀，眉宇向人情。
金陵别诸朋旧往淮安至江上有所思·其二
作者：陈琛
朝代：明

百年将欲半，一艺不能长。进德惭多病，观书苦健忘。情真时忤俗，意豁转成狂。蘧瑗吾师也，知非且自强。
题云深处小景
作者：陈琛
朝代：明

是处山深云更深，凭谁说与总无心。全因俗客都迷路，时为苍生欲作霖。静映方塘惟旱亩，高临绝壁亦千寻。优游更逐南溪水，流向人间觅赏音。
题笋江清泛图
作者：陈琛
朝代：明

五月清溪已得秋，小舟荡漾在中流。庄生久解濠梁意，何处江山不自由。
题罗一峰书院
作者：陈琛
朝代：明
体裁：古风

浅斋之斋元不浅，以道诱人微而显。一峰书院深复深，浅斋鸣琴出正音。双江先生聂持斧，心约浅斋同好古。盛称多士秀吾泉，裒衣博带追前贤。尽友天下犹未足，尚友一峰为私淑。清源山顶石嵯峨，紫帽对之欲婆娑。两山南北光照映，一峰登临应起敬。山神到院费丁宁，多士慎勿说功名。
春日湘山登眺
作者：陈琬
朝代：明
体裁：七言律诗

氤氲香积是何年，象外烟花逼眼鲜。三楚晴光迢递尽，九嶷佳气郁葱连。云间古洞龙栖稳，月冷空山鹤倦还。无俟钟声催典忏，尘心半落夕阳前。
渔父词
作者：陈琮
朝代：明

前江风顺水平流，渔妇移舟折海榴。折得一枝簪绿鬓，怕归古渡对人羞。
遣兴
作者：陈琮
朝代：明

箕踞长松下，忘情白发新。城市有名利，江山惟白云。
同余侍御再登泰山次韵
作者：陈琳
朝代：明
体裁：七言律诗

绝顶风高六月寒，危松怪石似龙盘。天门几度来骢马，御帐当年驾翠銮。碧藓封中寻汉禅，五云深处谛秦观。东山莫谩濡毫兴，霖雨苍生望谢安。
渔家傲
作者：陈琴溪
朝代：明

荡漾明波晴昼永，淡烟疏柳湖边景。一叶水云深处艇，天未暝，片帆挂破残阳影。篷背落霞人半醒，溶溶千顷摇金镜。绣被还愁添暮冷，风不定，芦花飞满双吟鬓。
蔡子行先生见过出示新诗复对庭梅有咏奉酬一首
作者：陈瑛
朝代：明
体裁：五言律诗

冬日南窗好，翻书颇自怜。忽来高士驾，喜诵白云篇。心与寒花合，情随幽草偏。开襟取一豁，吟对夕阳前。
挽张之洞联
作者：陈瑞
朝代：明
体裁：联

遗爱在东南，只今举市志哀，泪堕万家思岘首；传经融汉宋，忆昔开堂受训，心香一瓣敬南皮。
题严颜桥诗
作者：陈瑞
朝代：明

炎汉运未终，蜀井火再红。何人续东汉，大耳隆准翁。刘璋本昏聩，况坐山之穷。孔明溯流上，不曾折一弓。巴州有老将，初不臣枭雄。守陴誓不降，斫头继曼公。桓侯一兵子，而有国士风。长跪以请曰：‘将军勿矇矇。刘主非汉贼，取蜀岂江东。得蜀可延汉，失汉总愚忠’。将军起用命，佐蜀见奇功。至今城东涧，一桥尚如虹。
江上感怀
作者：陈瑞章
朝代：明

已知短发怯寒风，转盼孤城枕寺东。宇内声名惟祖逖，眼前谈笑亦王通。梅花几片随江白，云树参差落叶红。浩浩乾坤春意到，何缘狂客独飘蓬。
临江仙·晓发庆远
作者：陈瑶
朝代：明
体裁：词

万里宦絷荒外，十年学弃诗馀。都因无暇理图书。那知答檄，苦不及咏歌娱。晓别郡城西返，岚烟瘴雾模糊。花朝三日便云逋。莫言行，役累且作踏春图。
春日湘山登眺
作者：陈瑶
朝代：明
体裁：七言律诗

古刹幽岑鸟不啼，芙蓉一杖俯丹梯。烟花缥缈诸天近，云树苍茫万壑低。杯渡湘源三峡外，灯传楚塞五陵西。莫愁登眺迷归路，萝月松阴送马蹄。
江城子·射彪岭
作者：陈瑶
朝代：明
体裁：词

竹兜渐次入青云。一溪分。万山匀。身意飘飘、似读长卿文。如此山游真不俗，只一件，颇嫌勤。下来别是一川春。树头曛。草中茵。三五人家、山际似逃秦。我欲收将添画稿，他日作，卷云皴。
浣溪沙·怀远渡
作者：陈瑶
朝代：明
体裁：词

春水池塘印晚霞。古樟苦竹护溪沙。浴凫飞鹭好人家。一片翠绡香附草，百畦红粉衬灯花。如兹明媚任天涯。
中秋前四日集最高台分赋·其一
作者：陈瑾
朝代：明
体裁：五言律诗

修郭连青竹，方樽醉绿萝。语奇翻憾少，月近只疑多。宴会难为集，秋宵易掷过。江城休下漏，犹未了诗魔。
中秋前四日集最高台分赋·其二
作者：陈瑾
朝代：明
体裁：五言律诗

高处见茆屋，到来无一人。前汀谁理楫，薄暮尚垂纶。添景归图画，宜楼压水滨。颓然看我辈，格韵也清新。
九日最高台散集·其一
作者：陈瑾
朝代：明
体裁：五言绝句

侧帽倚丹梯，龙山兴可齐。忧时唯泛蚁，阅世畏燃犀。
九日最高台散集·其二
作者：陈瑾
朝代：明
体裁：五言绝句

俯视千峰小，平临万竹低。昔贤拖屐地，花径自成蹊。
入感果寺
作者：陈瑾
朝代：明
体裁：五言律诗

竟日不能到，重重闻水喧。人逢猿领路，僧以寺为村。野果多垂户，山田半在门。深岚当面合，几不辨朝昏。
山房晚坐
作者：陈瑾
朝代：明
体裁：五言律诗

涧户延山影，参差印水濆。叶封曾到月，花宿旧屯云。十步溪回折，千林响续分。微微清籁发，散屐乱松纹。
弘仁寺·其一
作者：陈瑾
朝代：明
体裁：五言律诗

西江竹里寺，载舫数登临。菜垄家家碧，槐塍处处阴。僧雏寻落果，佛顶污飞禽。隔市何纷扰，输予独坐心。
弘仁寺·其三
作者：陈瑾
朝代：明
体裁：五言律诗

法界分身入，香台梦又醒。花林飞积雨，雪岭悟明星。月迥江逾白，冬深竹更青。道人曾息念，相对一床经。
弘仁寺·其二
作者：陈瑾
朝代：明
体裁：五言律诗

丹阁悬清渚，中宵月魄低。江澄乌影度，村静豹声啼。秋水浸朱槛，归云宿画堤。香林起呗梵，分响入前溪。
登最高台筹边楼
作者：陈瑾
朝代：明
体裁：七言律诗

木叶临波欲变秋，不堪惆怅独登楼。江回涨迹迷砂嘴，云约峰尖点石头。野老醉吟惟岸帻，将军閒暇自轻裘。峤南蓟北艰难日，谁放颓颜得破愁。
罗秀山纪游
作者：陈瑾
朝代：明
体裁：七言律诗

千峰变紫入遥林，禅室枝灯向夕阴。僧未闭关容小饮，时方休夏得长吟。品题泉石疲双眼，位置溪山役片心。莫放痴憨还我癖，任教雅俗判升沈。
青山寺仝友人护梅
作者：陈瑾
朝代：明
体裁：五言律诗

屋角吹香细，孤清却易挠。世应怜未入，禅亦愧能逃。月夕坐无倦，水边吟独劳。欲裁高士传，不是慰牢骚。
青山废寺览古
作者：陈瑾
朝代：明
体裁：五言律诗

石壁题名遍，云封古磴斜。蜂衔争嫩蕊，鹿卧藉寒花。水碓犹春雪，松房半宿霞。岩前僧定处，占作野人家。
青山竹味庵品玉泉
作者：陈瑾
朝代：明
体裁：四言诗

泰清之东，郁水之汜。厥石有泉，厥色玉只。苍雪琅琅，冷光时起。日暖川溶，烟横气紫。于有人焉，方漱其齿。泉空且寒，鉴空于底。僧言茗供，中泠之水。分饷百壶，竹味如此。
晓经分水
作者：陈璚
朝代：明
体裁：古风

卧闻水禽声，推窗看分水。低岸杂茭蒲，吴淞宛相似。波澄绿漪漪，流急清驶驶。荇舞翠带长，鸥翻白雪比。垂杨迁娇莺，柔莎露游鲤。分明一镜开，身在镜光里。停桡缓缓行，神爽情亦喜。我苦思归人，乡闾将近矣。
次韵《宿普利驿》
作者：陈璚
朝代：明
体裁：七言律诗

乱山绝域人何远，野草荒烟日易昏。冠盖乍临轻僰道，侏俪久听解蛮言。客中服食身常健，笔底殷勤舌自存。人望谢安官复起，君王浩荡有洪恩。
用韵再答休斋提学见赠
作者：陈璚
朝代：明

尔我聚首真抟沙，诗篇转战如彭衙。我惭凑砌瓦砾块，尔解组织云锦花。武昌纸价顿腾踊，谬称尔我均诗家。今晨乍闻使车起，前旌载道惊栖鸦。时方寒冱雪片落，豆秸灰间琼瑶葩。西江东浙品题遍，兴在溪柳并山茶。便道过苏邑人喜，村醪迭献里鼓挝。倏令首丘怀孔恶，痛切胸臆讵可爬。恨不为驺赴渠去，一日俯仰三叹嗟。东望海天渺何许，白榆历历攒红霞。
用韵再答休斋提学见赠
作者：陈璚
朝代：明

尔我聚首真抟沙，诗篇转战如彭衙。我惭凑砌瓦砾块，尔解组织云锦花。武昌纸价顿腾踊，谬称尔我均诗家。今晨乍闻使车起，前旌载道惊栖鸦。时方寒沍雪片落，豆秸灰间琼瑶葩。西江东浙品题遍，兴在溪柳并山茶。便道过苏邑人喜，村醪迭献里鼓挝。倏令首丘怀孔恶，痛切胸臆讵可爬。恨不为驺赴渠去，一日俯仰三叹嗟。东望海天渺何许，白榆历历攒红霞。
登黄鹤楼
作者：陈璚
朝代：明
体裁：七言律诗

目穷千里眺重楼，满地江湖日月浮。黄鹤白云空有望，青山绿酒自相留。漫寻吕叟游方外，不许崔诗在上头。行乐及时真一快，我来叨宴正逢秋。
宿陕州横渠铺
作者：陈璧
朝代：明

独客卧车上，群仆卧车下。车前或明火，时时照牛马。
游泗州龟山寺
作者：陈璧
朝代：明

龟山寺里访遗尘，铁佛苔封丈六身。追蠡有铭稽甲子，支祈无害念庚辰。渡淮独鸟斜斜日，送客飞花渺渺春。暂倚高风一回首，白云如海正愁人。
题临清后乐轩·其一
作者：陈璧
朝代：明
体裁：古风

柳塘因小憩，风味觉偏清。酷吏知何在，惟闻鸟弄晴。汾溪回首处，恐负白鸥盟。
题临清后乐轩·其二
作者：陈璧
朝代：明
体裁：古风

抠衣上菊坡，不觉吟怀纵。幸逢年谷登，四野无嚚讼。靖节今何在，旷怀谁与共。
题彦皋莼轩
作者：陈璧
朝代：明

芙蓉花冷烟雨雨，鲤鱼风生紫莼渚。轩前秋容浩无主，江人倚楫烟中语。纤茎采香光漉漉，冰丝齐穿水晶绿。莼有羹，菰有米。彩衣捧寿阿母喜，平生宦情一杯水。
题静林寺壁
作者：陈璧
朝代：明

急涧无停流，行云那得定。不息奔竞心，山林亦非静。
雨后桃源涧观泉
作者：陈瓒
朝代：明

虹敛空山后，龙萦曲涧吟。响随风树远，气接海涛深。一片烟霞地，百年泉石心。空林归客散，幽径落寒砧。
凤台歌
作者：陈用原
朝代：明

凉风起天际，遐思凤凰台。忆昔神游纵清赏，今披云雾登临来。嵯峨楼观相隐映，啸歌骋望心神开。于时仙人凤台坐，酌我潋滟流霞杯。酒酣吹箫兴未已，招邀相与游蓬莱。鸾骖飘飘渡弱水，笙鹤玉节纷追陪。一从离群落尘世，碧山回首空崔嵬。花开叶落秋又晓，俯察品汇如轮回。千年沧海几变易，劫风吹冷昆明灰。凤兮凤兮传书来，仙人怀予兮予将回。梧桐枝上秋月冷，毋使惆怅增徘佪。
浈阳峡
作者：陈用原
朝代：明

晓发浈阳峡，云昏雨尚酣。四山深霭翠，一水净拖蓝。舟转帆依岸，猿啼树挂岩。仙踪何处觅，白石卧烟岚。
登小姑山寻云台山
作者：陈用原
朝代：明

屹立孤峰势一拳，神工造化不知年。江涛俯瞰下无地，云气上浮高近天。南去山从庐阜出，北来地与宿松连。入村几处堪图画，茅屋依稀桑柘烟。
笔架山
作者：陈用原
朝代：明

南溟一片平如纸，笔架三峰好是山。挽得天河添砚水，黑云翻雨遍人间。
静学斋
作者：陈用原
朝代：明

一室偏幽寂，帘垂景晏如。门无俗士辙，架有素王书。草色光风际，芸香过雨馀。工夫侔造化，动极复吾初。
游庆林寺
作者：陈用贞
朝代：明

路入云林紫翠饶，缓乘款段不知遥。白莲正喜逢今日，青镜何须感昨朝。法界清分龙穴雨，钟声远杂虎门潮。菊松无恙宜行乐，共话三生过石桥。
客居
作者：陈登
朝代：明

星霜两鬓皤，迢递关河阻。孤馆动归思，芭蕉滴秋雨。
寄二甥
作者：陈登
朝代：明

不见吾甥久，相思欲断肠。龙龛曾听雨，雁塔忆传觞。白水心常在，青毡业岂荒。他年看宅相，不独魏元阳。
寄前山陈孔阶
作者：陈登
朝代：明

每忆相邀共啸吟，白云生处老松阴。宁知别后相思意，汉水东流日夜深。
寄灵峰无垢上人
作者：陈登
朝代：明

生公说法阐师宗，色相从前隔几重。遥想龙龛才出定，又还飞锡下灵峰。
应制赋白象
作者：陈登
朝代：明

圣主临天位，仁恩被八荒。明时呈异质，瑞气感瑶光。贡献辞炎服，梯航入帝乡。色连螭陛瑩，清比玉麟祥。汉室誇丹凤，周家诧白狼。方今昭至德，远物自来王。愿效封人祝，华夷永乐康。
应制赋白象
作者：陈登
朝代：明
体裁：五言排律

圣主临天位，仁恩被八荒。明时呈异质，瑞气感瑶光。贡献辞炎服，梯航入帝乡。色连螭陛莹，清比玉麟祥。汉室誇丹凤，周家诧白狼。方今昭至德，远物自来王。愿效封人祝，华夷永乐康。
戌居
作者：陈登
朝代：明

长驱桑乾源，破敌飞狐口。万里清烟尘，月明击刁斗。
梦徐道行
作者：陈登
朝代：明

廿八人中最白眉，相逢每恨识君迟。虚心犹抱霜台节，直道因怀国士知。东角趋朝同献纳，西清退食自委蛇。年来不道交游少，尔独频频入梦思。
溪居
作者：陈登
朝代：明

绿水映柴门，青山绕环堵。机心久已忘，白鸥是吾侣。
竹枝词
作者：陈登
朝代：明

别郎春尽似经年，暗掷金钗当卜钱。分明说在吴江上，知有江头若个船。
舟居
作者：陈登
朝代：明

生涯一叶舟，五湖烟水阔。扣舷歌沧浪，波光漾秋月。
赐元夕观灯
作者：陈登
朝代：明

鳌耸三神秀，巍巍凤阁前。四时调玉烛，万斛吐金莲。宝树祥光燄，璇穹璧月圆。九重临黼扆，百辟侍琼筵。桃熟来王母，云开拥列仙。宸章飞琰翰，大乐奏钧天。瑞气浮双观，欢声动八埏。戏陈农社乐，诗颂帝京篇。愿效封人祝，皇图亿万年。
送吕城坝官还旧治
作者：陈登
朝代：明

秦淮临别处，月落早潮平。离思如潮水，相随到吕城。
送宇文岗还朔州
作者：陈登
朝代：明

都门秋欲尽，雨雪已霏霏。顾我同为客，怜君未授衣。计程还朔漠，归思绕庭闱。别去重回首，长空一雁飞。
送晦堂禅师还柏山
作者：陈登
朝代：明

龙河花下送师归，吴楚千峰一锡飞。到日亲朋如借问，乡心迢递宦情微。
送林邦楚秀才以书成还吴航予将北上
作者：陈登
朝代：明

凤台腊尽晓霜微，芳草新年染客衣。我逐离声随北上，君将行色赋东归。吴中斗酒闻莺醉，严濑孤帆背雁飞。若到闽中誇盛事，相逢休道故人稀。
送池景大之淳安训导
作者：陈登
朝代：明

酒尽都门惜解携，客中送客意凄凄。明朝疋马严陵道，无那青山杜宇啼。
送谢秀才南归
作者：陈登
朝代：明

雪霁秦淮野水生，客中无奈别同声。离心也似云边雁，随尔南归向粤城。
送陈教谕廷杰还湖口
作者：陈登
朝代：明

湓江敷教雨，京国重吹嘘。共载词林笔，新成大典书。赐金分内帑，置酒驻行车。惆怅都门别，那堪迫岁除。
送陈继初赴京
作者：陈登
朝代：明

忆陪大阮竹林游，兴入西湖上小舟。今日白门分手处，随君清梦满沧洲。
送陶仲钧还长乐
作者：陈登
朝代：明

文园多病叹相如，栗里何人问索居。长乐稻田馀旧业，毗陵瓜地复新锄。看花况是春风后，归棹偏逢夜月初。何事都门又成别，临岐无语独踌躇。
送高廷礼应荐之京
作者：陈登
朝代：明

首石峰南祖帐开，山花堤柳送离杯。百壶酒尽青骊远，五緉风来彩鹢催。楚国旧传徐稚隐，汉廷今重贾生才。新诗不待函题寄，乘兴同吟到凤台。
闺居
作者：陈登
朝代：明

欲妆临镜慵，畏见朱颜老。无语下瑶阶，所思在远道。
隐居
作者：陈登
朝代：明

庞君居鹿门，郑子耕谷口。西山蕨正肥，此乐君知否。
题兰溪郑仲循廛隐卷
作者：陈登
朝代：明

东郭高人结草庐，不嫌纷杂市廛居。宅边种得先生柳，户外时回长者车。半榻琴樽聊尔尔，一庭风月自如如。日来晓起浑无事，课得儿孙读旧书。
题林洞虚碧萝猿洞处
作者：陈登
朝代：明

九峰溪上郁嵯峨，洞口阴阴长薜萝。闻道仙成猿亦去，石床丹灶碧苔多。
题淅津归棹巷
作者：陈登
朝代：明

乡园何契阔，客路重绸缪。暑雨三桥月，凉风孤馆秋。离筵燕市酒，归棹淅津舟。明到睢阳郡，题诗慰别愁。
题黄典籍东州野堂图
作者：陈登
朝代：明

东州州上野堂幽，卷幔湖山翠欲流。京国到来乡思远，白云黄叶梦中秋。
环县城远眺
作者：陈皋谟
朝代：明
体裁：七言律诗

灵武孤城霁色开，感时还上最高台。山楼风急熊旗动，关塞天连鸟道回。经略久寒西夏胆，安危深仗北门才。殊方独抱怀乡思，日暮愁闻画角哀。
张太史阳和奉使入楚，予觞之江楼，别去诗来，盖纪二日游也。予乃即景而赓其什
作者：陈省
朝代：明
体裁：古风

张骞江汉乘槎日，主人东道我其一。通家倾盖意何稠，莫问青丝与白头。雪后浮云天易暮，醉眼依稀黄鹤舞。黄鹤黄鹤天上来，宾主重登已非故。张灯促席夜气清，更卜明朝阴和晴。湘帘画槛须臾开，四山雪映阳春台。八斗二三君但饮，不将美酒负尊罍。停杯忽忆当年事，蕉鹿胡卢悲复至。两人兀兀坐无言，相看酩酊非关醉。白眼乍舒俯仰望，青天只在鹤楼上。云台凌烟空嶙峋，我心澹荡波心漾。楚客听歌陌上花，南斗阑干北斗斜。俯身欲摘中流影，但见沧洲不见家。沧洲鸥鸟嘲盟寒，匠石徒工画垩漫。人生红颜易衰飒，合并易知四美难21。碌碌空催犬马年22，与君酌酒暂为欢，明日黄冠归去我也申屠般23。
读张鹤楼诗有怀敬次其韵
作者：陈省
朝代：明
体裁：五言律诗

江烟凝画阁，佳气郁葱哉。有客独醒去，何人放逐回。千家春雨霁，八面晚霞开。灵爽应骑鹤，冯虚日往来。
重游黄鹤楼东夏民部
作者：陈省
朝代：明
体裁：七言律诗

十载重开百尺楼，武昌寒色挂城头。崔公佳句谁堪和，黄鹤当年去不留。天近云霞倚坐榻，风回汀渚狎盟鸥。多君倾盖殷勤甚，肯学卢敖汗漫游。
黄鹤楼晚照用志韵
作者：陈省
朝代：明
体裁：七言律诗

青霄楼阁白云乡，汉树苍苍百水阳。东去诸天销震泽，西来斜照倒瞿塘。江心暝见龙宫赤，沙嘴时惊鹤羽黄。惆怅吹箫人已远，空闻歌咏满沧浪。
黄鹤楼听友人吹笛
作者：陈确
朝代：明
体裁：七言律诗

辋口诗人鹄渚游，酒酣逸兴横沧州。凭将梅柳无双管，吹向江山第一楼。隔岸云峰生莽莽，远天帆影去悠悠。青莲漫道无佳句，万古荒凉鹦鹉洲。
柬林南川
作者：陈祖馀
朝代：明

閒书云气连朝拥，到耳溪声向晚闻。老去披裘寒里客，到来何处意中人。肯遗范氏期堪旧，谁识孙宏布亦新。金谷繁华犹著眼，山斋雅淡可怡神。
水涨
作者：陈祖馀
朝代：明

一支斜映芰荷明，万马初腾地轴惊。风细林丛消暑气，壑幽岸断带泉声。斗华世界棋堪局，含绿尊罍影罩晴。海若盈虚须莫问，世间人事有输赢。
巫山一段云·宿紫溪晓观山色
作者：陈祚隆
朝代：明
体裁：词

竹劲堪栖凤，松苍欲化龙。彩霞衬雾气如云。殿阁有无中。岩滴檐飞雨，山鸣谷应风。远观东岫日撑红。瑞色四方同。
和弟景容见寄韵
作者：陈祯
朝代：明

重把离怀托锦笺，征鸿飞去意茫然。要知客里愁多少，谩数书中字几千。汴水春行花夹岸，吴山晓望翠浮烟。情深何似来相见，夜雨挑灯酒共传。
忆萧山故友
作者：陈祯
朝代：明

西风吹雨暗书房，每忆萧山别意长。马驻西陵秋树晚，诗吟东浙夜窗凉。石岩昼暖花空好，江树春晴酒自香。何日南来重有约，蹇驴驮醉过钱塘。
谒韩先生书台次韵
作者：陈祯
朝代：明

昌黎一去此山虚，却喜遗风尚绪馀。吟迹苔封微见字，坐痕云冷已无书。乾坤有意来斯老，草木生香记后车。百世之师真我信，特从台下一抠趋。
秋日游三游洞
作者：陈禹俋
朝代：明
体裁：五言律诗

木叶乱山飞，疏林古洞微。倚筇看鸟下，坐石有云归。千嶂来秋色，孤霞送夕晖。三游人去远，我醉舞荷衣。
五月九日调军入绥宁是夜宿风门岭值雨
作者：陈秀民
朝代：明
体裁：七言律诗

五月官军入不毛，重冈复岭接天高。小臣报国宁辞死，大将行兵无乃劳。漠漠野烟啼魍魉，阴阴山木挂猿猱。二更风雨来关峡，自喜挑灯看宝刀。
吴中柳枝七首
作者：陈秀民
朝代：明

长洲宫苑草离离，中有吴王旧沼池。至今二八吴中女，为人歌舞学西施。馆娃宫中花似云，馆娃宫外酒如春。花前把酒花下醉，莫遣春愁恼杀人。姑苏城边杨柳丝，千丝万丝垂参差。柳丝虽长不禁手，难织回文锦字诗。棠梨花开郎出门，宜男草生妾思君。如何宜男草上露，不湿棠梨花底云。白日欲暮入空房，手把银烛照西窗。绣帏芙蓉开两两，金屏翡翠立双双。
吴中柳枝七首·其二
作者：陈秀民
朝代：明

馆娃宫中花似云，馆娃宫外酒如春。花前把酒花下醉，莫遣春愁恼杀人。
吴中柳枝词七首·其一
作者：陈秀民
朝代：明
体裁：词

长洲宫苑草离离，中有吴王旧沼池。至今二八吴中女，为人歌舞学西施。
吴中柳枝词七首·其三
作者：陈秀民
朝代：明
体裁：词

姑苏城边杨柳丝，千丝万丝垂参差。柳丝虽长不禁手，难织回文锦字诗。
吴中柳枝词七首·其二
作者：陈秀民
朝代：明
体裁：词

馆娃宫中花似雪，馆娃宫外酒如春。花前把酒花下醉，莫遣春愁恼杀人。
吴中柳枝词七首·其五
作者：陈秀民
朝代：明
体裁：词

棠梨花开郎出门，宜男草生妾思君。如何宜男草上露，不湿棠梨花底云。
吴中柳枝词七首·其六
作者：陈秀民
朝代：明
体裁：词

白日欲暮入空房，手把银烛照西窗。绣帏芙蓉开两两，金屏翡翠立双双。
吴中柳枝词七首·其四
作者：陈秀民
朝代：明
体裁：乐府曲辞

木兰含芳西坞西，吴侬出游知未知。只恐过时不采摘，零落将随秋草萎。
周玄初来鹤诗
作者：陈秀民
朝代：明
体裁：七言绝句

天外谁呼众鹤来，坛前道士本仙才。月明辽海通三岛，能载飞琼数往回。
壬午九月九日与郭希仲纪叔维马希远饮周景文晚香堂上纪画墨菊马鼓琴既而各赋一首
作者：陈秀民
朝代：明
体裁：古风

去年登堂三月三，主人置酒浇春衫。今年登堂九月九，堂上主人复多酒。马生弹琴纪生画，郭子题诗美如炙。四明狂客醉欲倒，菊花插帽秋光好。百年节序能几逢，人生会合何其少。人生会少将奈何，为君起舞为君歌。歌残酒尽更须酌，莫待他年白发多。
姑苏竹枝词
作者：陈秀民
朝代：明
体裁：词

吴门二月柳如眉，谁家女儿歌《柳枝》。歌声袅袅娇无力，恰如杨柳好腰肢。
寄绍兴吕左丞
作者：陈秀民
朝代：明
体裁：七言绝句

后来江左英贤传，又是淮西保相家。见说锦袍酣战罢，不惊越女采荷花。
寄题集上人清晖楼
作者：陈秀民
朝代：明
体裁：七言律诗

山水含晖翠欲流，上人于此结飞楼。高明不比人间住，缥缈浑如天上游。璧月光涵吴苑夜，金莲香引洞庭秋。几时借得浮丘鹤，与尔题诗在上头。
山居杂咏
作者：陈秀民
朝代：明
体裁：五言律诗

好山看不尽，游罢更须登。石屋晴犹雨，天池夏亦冰。寻仙碧霞里，飞步白云层。松花飘满地，归路喜逢僧。
岳阳楼夜宿
作者：陈秀民
朝代：明
体裁：七言绝句

湘灵瑟鼓潇潇夜，龙女笙吹淡淡秋。楚曲吴歌互相答，岭猿巴鸟不胜愁。
怀古和陈惟寅韵三首
作者：陈秀民
朝代：明

范蠡已霸越，功成澹若无。扁舟五湖上，乌喙不敢呼。冥鸿在寥廓，燕雀下莱芜。兔走要离坟，狸啼阖闾墓。宝剑生土花，银池浴秋露。迢迢郭西门，玉辇迷金步。海门潮不至，昱岭掩空关。龙随白雁去，何时复南还。萧萧禁中树，尽为樵牧攀。
怀古和陈惟寅韵三首·其一
作者：陈秀民
朝代：明
体裁：古风

范蠡已霸越，功成澹若无。扁舟五湖上，乌喙不敢呼。冥鸿在寥廓，燕雀下莱芜。
怀古和陈惟寅韵三首·其三
作者：陈秀民
朝代：明
体裁：古风

海门潮不至，昱岭掩空关。龙随白雁去，何时复南还。萧萧禁中树，尽为樵牧攀。
怀古和陈惟寅韵三首·其二
作者：陈秀民
朝代：明
体裁：古风

兔走要离坟，狸啼阖闾墓。宝剑生土花，银池浴秋露。迢迢郭西门，玉辇迷金步。
扬州
作者：陈秀民
朝代：明
体裁：七言律诗

琼花观里花无比，明月楼头月有光。华省不时开饮宴，有司排日送官羊。银床露冷侵歌扇，罗荐风轻袭舞裳。遮莫淮南供给重，逢人犹说好维扬。
湘乡道中
作者：陈秀民
朝代：明
体裁：七言律诗

日暮倦趋山市远，解衣聊复憩岩阿。云迷险道藤穿石，水落悬崖草乱坡。木客下时人迹少，鹧鸪啼处客愁多。向南言语凭谁辩，莫问蛮方事若何。
滦阳道中杂兴
作者：陈秀民
朝代：明
体裁：古风

晨出建德门，暮宿居庸关。风鸣何萧萧，月出何团团。短辕驻空野，悲笳生夕寒。我本吴越人，二年客幽燕。幽燕非我乡，而复适乌桓。前登桑乾岭，西望太行山。太行何盘盘，欲往愁险艰。寓形天壤内，忽如水上船。昨日东海隅，今夕西江边。役役何所求，吾将返林泉。
漷州望古北居庸诸山
作者：陈秀民
朝代：明
体裁：七言律诗

古北居庸一望中，风沙满眼乱芙蓉。曦车夜转昆崙脊，华盖阴移太一峰。金口水流终到海，玉泉云起又随龙。两京形胜今如此，可拟秦关百二重。
烟波晚棹图
作者：陈秀民
朝代：明
体裁：七言绝句

东林待月月未出，长江走烟波著天。青山回首不可数，几点白鸥飞过船。
燕京客舍送友归天台
作者：陈秀民
朝代：明
体裁：古风

雁鸣沙漠风，秋入燕陵树。客子衣裳单，宁不畏霜露。驱车国东门，迢迢怀往路。尺璧横道周，谁能一回顾。登山豺虎雄，入海鲸鲵怒。天台隔三江，丹霞夹玄雾。黄精或可寻，胡麻庶当遇。明时有遗佚，归哉保贞素。我马病已久，东西厌驰骛。逸驾如可攀，吾将执其御。
登灵岩
作者：陈秀民
朝代：明
体裁：五言律诗

宝殿压崔嵬，华池顶上开。山从太白出，水自洞庭来。阁树联珠塔，岩花照石台。吴王清暑地，那得有尘埃。
至京杂诗
作者：陈秀民
朝代：明
体裁：古风

秋气日凄厉，百虫晨夜鸣。白露遍野草，微霜忽已凝。客子衣袂薄，结驾远游行。俯视离兽奔，仰睇孤鸿征。宇宙浩茫茫，江河杳冥冥。念我同袍子，怀忧心烦萦。
至岳州宿岳阳楼
作者：陈秀民
朝代：明
体裁：五言律诗

荡桨溯流光，登楼望八荒。江山出图画，天地入舟航。夜静星文动，秋高月色凉。题诗怀李白，搔首鬓沧浪。
至武冈
作者：陈秀民
朝代：明
体裁：五言律诗

家居犹旅食，儿子复南征。娄县千江隔，都梁百日行。雁书天外远，马角梦中生。食禄非吾愿，何时复旧耕。
西湖竹枝歌
作者：陈秀民
朝代：明
体裁：词

鸳鸯宛在水中央，恰似阿侬初嫁郎。掷却郎君金弹子，劝郎切莫打鸳鸯。
谒贾傅庙
作者：陈秀民
朝代：明
体裁：古风

昔读《治安策》，今谒太傅祠。骨鲠有如此，英灵或在兹。吊原宁无感，赋鵩终有疑。直士多放斥，佞人每高驰。汉文称令主，逆耳犹见遗。如逢昏与暴，杀人固其宜。湘江有流藻，可以荐明粢。褰帟拜遗像，流涕满裳衣。
赋得乌夜啼送苏彦刚奉母归汴
作者：陈秀民
朝代：明
体裁：古风

城头月白乌夜啼，上下择木不肯栖。昔日养雏今已飞，哑哑唤母登好枝。乌啼亦有树，子行得无归。车中娘娘发素垂，綵旌日向东京驰。东京土美桑枣肥，衣食可以无寒饥。乌夜啼，啼何为，岁将晏矣归来兮！
赋得来苏舞送朵雅斋监宪浙东
作者：陈秀民
朝代：明
体裁：古风

妾本良家子，玉颜照明都。十三学楚舞，十八未嫁夫。齐眉缠锦段，全臂络真珠。春风转罗袖，明月坠琼琚。一舞舞《浑脱》，再舞舞《来苏》。为君千万舞，托君以贱躯。
送强彦栗归吴
作者：陈秀民
朝代：明
体裁：古风

嗟我吴越人，茕茕客燕都。凡见吴越士，依依不忍疏。况子重信义，尤与他人殊。宁无情缱绻，执手与踟蹰。蓟门秋月白，城头夜啼乌。城中良家子，半是南征夫。或从张都护，或属李轻车。道傍别妻子，泣下如迸珠。自非英雄姿，孰使祸乱除。戎马暗中国，游子将何趋。并州非故乡，东吴有田庐。子归慰父母，繄我独何如！
送远曲
作者：陈秀民
朝代：明
体裁：古风

谁令车有轮，去年载客西入秦。谁令马有蹄，今年载客过辽西。车轮双，马蹄四，念君独行无近侍。妇人由来不下堂，侧身西望涕沾裳。恨不化为双玉珰，终日和鸣在君旁。
邳州
作者：陈秀民
朝代：明
体裁：七言律诗

青山一发见邳州，落日云迷故国愁。父老空传黄石在，仙人已伴赤松游。乾坤不信无清气，河水胡为尚浊流。野树昏鸦栖未定，数声哀角起高楼。
陪同同待制游南城
作者：陈秀民
朝代：明
体裁：七言绝句

城南百花开满洲，城中主人招我游。急唤吴姬歌小曲，莫令花落起春愁。
题幻住庵中峰和尚莲池野亭小像
作者：陈秀民
朝代：明
体裁：古风

亭前池水生莲花，亭中老禅方结跏。双枝作供净瓶里，彷佛玉井衔丹霞。世上莲花亦常有，玉堂不比丹青手。水底冰蚕已化龙，绝世于今故无偶。师是莲花花是师，亭亭净植涅不淄。胸中五色舌上吐，烂漫写出莲花词。世间物物皆为幻，我托斯图作真看。君不见中峰峰上十丈莲，吹香夜夜到诸天。
题江山万里图
作者：陈秀民
朝代：明
体裁：古风

曹郎胸中墨数斗，笔下烟云千万重。昆崙积石泰华接，潇湘云梦银河通。岷峨翠流三峡水，衡岳青莲五老峰。清溪九曲处士屋，丹霞百丈神仙宫。下有临渊欲坠之灵石，上有参天不老之长松。岚光雨气迷远近，咫尺万里将无穷。谁知大地山河境，乃在冰缣意匠中。我今抚卷三叹息，画史真能夺化工。
题王长史所画天平龙门图
作者：陈秀民
朝代：明
体裁：古风

月黑山鬼号，苍龙斗折角。仙人一掌擎，不令堕深壑。秋高势崚层，日暮气惨错。阑干冰柱悬，凌乱雪花落。路狭仅通人，峰寒不栖鹤。王侯天机峻，跻攀故盘礴。写作龙门图，奇气低五岳。神鱼息天池，有待风雷作。
题竹
作者：陈秀民
朝代：明
体裁：七言绝句

苍林晓落天上云，万顷潇湘翠波冷。月明叶叶秋无声，著我扁舟卧清影。
鹊喳喳
作者：陈秀民
朝代：明
体裁：古风

鹊喳喳，乌嚄嚄，飞语流言满城郭。日东升，月西落，今日之日已非昨。贵人有病不饮药，女巫降龙，神歌噩噩。天漫漫，地漠漠，氓之蚩蚩罔知觉。马出河，龟出洛，天下文明圣人作。
四时田家乐
作者：陈秉祥
朝代：明

黏禾收早糯收迟，赛社归来日暮时。草具杯盆延父老，瓜分梨枣到童儿。墙头绿挂丝瓜子，屋角红装锦菊枝。不怕新霜迎葛屦，禦寒先制木棉衣。
大忠祠
作者：陈稶
朝代：明

凤舰龙舟一旦空，至今遗恨水晶宫。诸公漫有扶天力，一旅难成逐鹿功。此日有祠传俎豆，当时无地著英雄。忠魂不化辽阳鹤，常伴神龙碧海中。
即席赠赵栗夫
作者：陈章
朝代：明

莱市街西新卜居，豆棚瓜蔓共萧疏。胸中富有书千卷，谁信家无儋石储。
答王存敬见赠
作者：陈章
朝代：明

梅黄诗句可争能，素操兼看冷似冰。他日期君何处是，龙门寺里一枝藤。
贾岛峪
作者：陈章
朝代：明
体裁：七言律诗

故庵尚在青山里，却说长安片瓦无。早有诗名惊吏部，劝加巾服变浮屠。回看仝贺风斯下，上接岑王道不孤。我独爱君诗瘦健，推敲想亦费工夫。
雨中过匏庵先生园居
作者：陈章
朝代：明

海月庵前景自清，更看疏雨快吟情。红芳落尽还堪赏，绿树黄鹂三五声。
以剡笺寄赠陈待诏
作者：陈端
朝代：明
体裁：七言律诗

云母光笼玉楮温，得来元自剡溪濆。清涵天姥峰头雪，润带金庭谷口云。九万未充王内史，百番聊赠杜参军。从知醉里纵横墨，不到羊欣白练裙。
夏日游龙山寺
作者：陈端
朝代：明
体裁：古风

永日厌驰驱，于焉此游息。苔径匝清溪，松廊连峭壁。经声出远林，泉响逗幽石。长啸倚茂松，钟残景方夕。
元夕宿泉州洛阳桥
作者：陈第
朝代：明
体裁：七言绝句

春风又渡洛阳桥，柳色青青伴寂寥。回首故园今夜月，满江灯火上寒潮。
再送董崇相户部课绩
作者：陈第
朝代：明

岁昔在乙巳，送君入上京。乱流济扁棹，两岸多莺声。一别讵能几，今又送君行。浓谈殊未尽，衷曲还愤盈。燕蓟正雨雪，胡为独北征。行途登泰岱，吴门望正晴。上有无字碑，秦汉铭已倾。秣陵旧都地，守重隔江城。国初宿屯戍，五卫列藩营。自从崩圯后，洲渚坦以平。何当存犄角，识者为心惊。袖中有短疏，意在扣宸明。远臣既建白，公辅会相成。愿君且静默，造物忌取名。
北征道中四篇
作者：陈第
朝代：明

翩翩五两，载发载远。沙滩累累，溪流反反。临此剑津，伊思塞苑。我有所怀，遥展嬿婉。秋风拂拂，杨柳凄凄。商羊为虐，树杪栖泥。四野萧飒，几乏遗黎。羁人夜泊，蟋蟀宵啼。四望茫茫，原隰禋禋。乱江涉淮，云戾徐土。我授我衣，复越齐鲁。家鲜担储，忧我父母。天边鸣雁，行列丽丽。伊谁云从，实维我师。我师元老，壮志不萎。过古战场，忾然嗟思。
北征道中四篇·其一
作者：陈第
朝代：明

翩翩五两，载发载远。沙滩累累，溪流反反。临此剑津，伊思塞苑。我有所怀，遥展嬿婉。
北征道中四篇·其三
作者：陈第
朝代：明

四望茫茫，原隰禋禋。乱江涉淮，云戾徐土。我授我衣，复越齐鲁。家鲜担储，忧我父母。
北征道中四篇·其二
作者：陈第
朝代：明

秋风拂拂，杨柳凄凄。商羊为虐，树杪栖泥。四野萧飒，几乏遗黎。羁人夜泊，蟋蟀宵啼。
北征道中四篇·其四
作者：陈第
朝代：明

天边鸣雁，行列丽丽。伊谁云从，实维我师。我师元老，壮志不萎。过古战场，忾然嗟思。
南岳舟中
作者：陈第
朝代：明
体裁：五言律诗

吴门一水接，楚塞众山连。书史同昏旦，江湖且岁年。洲回芦莽莽，樯动燕翩翩。何处为南岳，云开望杳然。
后出塞（以下塞上作）
作者：陈第
朝代：明

万里秋风海上生，驱车今复戍檀城。天寒夜渡韦沟水，马尾凝冰碎有声。
咏怀十首
作者：陈第
朝代：明

西谷有一士，荡然无所求。问君何为者，神闲道自休。上无求于帝，寿夭等浮沤。中无求于世，人呼任马牛。下无求于子，苟以嗣春秋。三者既无求，长歌何所忧。丈夫生世间，如彼长江水。潴则渊渟渟，流则浩弥弥。建业与立言，随时任所履。何足芥胸怀，行藏判忧喜。吾观古圣贤，欲为苍生起。枘凿苦不投，皇皇未肯止。下以舒屯蒙，上以存燮理。天命苟有涯，历聘徒劳只。不见稷契坟，空山亦土垒。火用在得薪，才用在识真。随宜作蛰跃，龙德乃全身。伟哉嵇叔夜，浊世清粼粼。凶尤竟不免，好善而闇人。闇人动有累，幽愤何由申。哲愚亦惟戾，千载为悲辛。苏门先发蔀，见几如入神。千里乃咫尺，生贤如比肩。千载乃顷刻，圣起如踵连。古今何寥泬，援琴扣商弦。南山有琼芝，五色含云烟。采之思所贻，岁暮徒潸然。至言本难言，真得何所得。以意示者深，以词教者啬。宣尼述天行，伏羲垂卦画。忽当蜚遁时，踪迹杳莫测。孙登凤凰啸，仲长瘖哑默。通人自晓了，嚣俗任疑惑。何必白区区，衷肠恐藏匿。惜哉鹅湖辨，愠怒见颜色。雅士慕浑沦，所希实玄德。吾闻阴子春，数年一洗足。又闻何佟之，一日十数浴。两者倘相逢，微言逝难告。鹤长非所断，凫短非所续。道义即深明，启发因流俗。嗟哉极高言，至死藏心曲。寻流溯江汉，矫首望河汾。惠风霭四野，上有洙泗云。慷慨眷怀慕，旷世不可群。归来长叹息，篝灯理遗文。亦有二三策，末由播清芬。高山徒仰止，微言竟谁闻。均斯大块气，落地有雄雌。故此同类人，因心别崇卑。营道日以智，徇欲日以痴。微哉舜蹠关，君子辨其几。水风偶相遇，绮文自炳焕。草木花实敷，烨烨光且烂。暖姝者何人，劼力弥昏旦。秦汉错杂陈，摽缀成篇翰。试以道眼观，临流再三叹。清宁育万品，种种成形色。桃李本繁华，松柏挺孤直。鹪鹩老一枝，鹏奋垂天翼。小大各有宜，修短禀物则。君子履吾常，何入不自得。嗟彼冥行人，贪天为己力。担石慕千钟，下僚营要职。畔羡转相寻，{阝繁}{阝繁}如纠缠。鸟飞高戾天，人心于何极。所以老氏书，止足昭玄式。
咏怀十首·其一
作者：陈第
朝代：明

西谷有一士，荡然无所求。问君何为者，神闲道自休。上无求于帝，寿夭等浮沤。中无求于世，人呼任马牛。下无求于子，苟以嗣春秋。三者既无求，长歌何所忧。
咏怀十首·其七
作者：陈第
朝代：明

寻流溯江汉，矫首望河汾。惠风霭四野，上有洙泗云。慷慨眷怀慕，旷世不可群。归来长叹息，篝灯理遗文。亦有二三策，末由播清芬。高山徒仰止，微言竟谁闻。
咏怀十首·其三
作者：陈第
朝代：明

火用在得薪，才用在识真。随宜作蛰跃，龙德乃全身。伟哉嵇叔夜，浊世清粼粼。凶尤竟不免，好善而闇人。闇人动有累，幽愤何由申。哲愚亦惟戾，千载为悲辛。苏门先发蔀，见几如入神。
咏怀十首·其九
作者：陈第
朝代：明

水风偶相遇，绮文自炳焕。草木花实敷，烨烨光且烂。暖姝者何人，劼力弥昏旦。秦汉错杂陈，摽缀成篇翰。试以道眼观，临流再三叹。
咏怀十首·其二
作者：陈第
朝代：明

丈夫生世间，如彼长江水。潴则渊渟渟，流则浩弥弥。建业与立言，随时任所履。何足芥胸怀，行藏判忧喜。吾观古圣贤，欲为苍生起。枘凿苦不投，皇皇未肯止。下以舒屯蒙，上以存燮理。天命苟有涯，历聘徒劳只。不见稷契坟，空山亦土垒。
咏怀十首·其五
作者：陈第
朝代：明

至言本难言，真得何所得。以意示者深，以词教者啬。宣尼述天行，伏羲垂卦画。忽当蜚遁时，踪迹杳莫测。孙登凤凰啸，仲长瘖哑默。通人自晓了，嚣俗任疑惑。何必白区区，衷肠恐藏匿。惜哉鹅湖辨，愠怒见颜色。雅士慕浑沦，所希实玄德。
咏怀十首·其八
作者：陈第
朝代：明

均斯大块气，落地有雄雌。故此同类人，因心别崇卑。营道日以智，徇欲日以痴。微哉舜蹠关，君子辨其几。
咏怀十首·其六
作者：陈第
朝代：明

吾闻阴子春，数年一洗足。又闻何佟之，一日十数浴。两者倘相逢，微言逝难告。鹤长非所断，凫短非所续。道义即深明，启发因流俗。嗟哉极高言，至死藏心曲。
咏怀十首·其十
作者：陈第
朝代：明

清宁育万品，种种成形色。桃李本繁华，松柏挺孤直。鹪鹩老一枝，鹏奋垂天翼。小大各有宜，修短禀物则。君子履吾常，何入不自得。嗟彼冥行人，贪天为己力。担石慕千钟，下僚营要职。畔羡转相寻，{阝繁}{阝繁}如纠缠。鸟飞高戾天，人心于何极。所以老氏书，止足昭玄式。
咏怀十首·其十
作者：陈第
朝代：明
体裁：古风

清宁育万品，种种成形色。桃李本繁华，松柏挺孤直。鹪鹩老一枝，鹏奋垂天翼。小大各有宜，修短禀物则。君子履吾常，何入不自得。嗟彼冥行人，贪天为己力。担石慕千钟，下僚营要职。畔羡转相寻，憧憧如纠纆。鸟飞高戾天，人心于何极。所以老氏书，止足昭玄式。
咏怀十首·其四
作者：陈第
朝代：明

千里乃咫尺，生贤如比肩。千载乃顷刻，圣起如踵连。古今何寥泬，援琴扣商弦。南山有琼芝，五色含云烟。采之思所贻，岁暮徒潸然。
喜峰关
作者：陈第
朝代：明

边日凄凄野色愁，山前流水雪花浮。儿童解唱胡人曲，短笛清笳别样秋。
四忆诗四首
作者：陈第
朝代：明

忆昔在清漳，帐下多童冠。切磨论至德，余义及篇翰。别来四十年，凋谢已太半。登高望海水，茫茫无边岸。欲赠以琼瑶，踟蹰岁复晏。忆昔在蓟门，坐中多剑客。萧萧边马鸣，风高秋草白。别来三十年，采薇异夙昔。登高望紫塞，朔雪沈幽碛。欲赠以宝刀，徘徊空脉脉。忆昔在粤东，樽前多渔父。泛海寻仙山，蓬莱若可睹。别来已十年，伊人且尘土。登高望岭表，浮岚带阴雨。欲赠以明珠，惆怅肝肠腐。忆昔在武当，山中多道侣。冒雪陟危峰，携筇凌险阻。别来已五年，飘飘一羁旅。登高望汉水，潇湘迷楚墅。欲赠以金丹，叹息独延伫。
四忆诗四首·其一
作者：陈第
朝代：明

忆昔在清漳，帐下多童冠。切磨论至德，余义及篇翰。别来四十年，凋谢已太半。登高望海水，茫茫无边岸。欲赠以琼瑶，踟蹰岁复晏。
四忆诗四首·其三
作者：陈第
朝代：明

忆昔在粤东，樽前多渔父。泛海寻仙山，蓬莱若可睹。别来已十年，伊人且尘土。登高望岭表，浮岚带阴雨。欲赠以明珠，惆怅肝肠腐。
四忆诗四首·其二
作者：陈第
朝代：明

忆昔在蓟门，坐中多剑客。萧萧边马鸣，风高秋草白。别来三十年，采薇异夙昔。登高望紫塞，朔雪沈幽碛。欲赠以宝刀，徘徊空脉脉。
四忆诗四首·其四
作者：陈第
朝代：明

忆昔在武当，山中多道侣。冒雪陟危峰，携筇凌险阻。别来已五年，飘飘一羁旅。登高望汉水，潇湘迷楚墅。欲赠以金丹，叹息独延伫。
夹沟道
作者：陈第
朝代：明

夜过夹沟驿，十里驰车声。风急四野黑，隶从呼前程。道旁四五屋，起视且复惊。男人秉炬尽，妇女扶灯行。自言旱太甚，枵腹供官征。怀中三岁儿，弃置啼失声。不忍闻此语，凄凄伤我情。
奉送戚都护归田四首
作者：陈第
朝代：明

承平日久不知兵，南北征师浪结营。独有鸳鸯明节制，堂堂中国振先声。辕门遗爱满幽燕，不见胡尘十六年。谁把旌麾移岭表，黄童白叟哭天边。朔方辽海怀恩信，日本安南识姓名。盖世勋庸仍不伐，循循裘带一书生。黄金散尽结英雄，不负行间尺寸功。却愧十年鞍马下，捐躯空慕古人风。
奉送戚都护归田四首·其一
作者：陈第
朝代：明

承平日久不知兵，南北征师浪结营。独有鸳鸯明节制，堂堂中国振先声。
奉送戚都护归田四首·其三
作者：陈第
朝代：明

朔方辽海怀恩信，日本安南识姓名。盖世勋庸仍不伐，循循裘带一书生。
奉送戚都护归田四首·其二
作者：陈第
朝代：明

辕门遗爱满幽燕，不见胡尘十六年。谁把旌麾移岭表，黄童白叟哭天边。
奉送戚都护归田四首·其四
作者：陈第
朝代：明

黄金散尽结英雄，不负行间尺寸功。却愧十年鞍马下，捐躯空慕古人风。
官路傍
作者：陈第
朝代：明

槐柳官路傍，华屋如栉比。鸟革及翚飞，丹青光照地。悬额俱生祠，各有丰碑记。就碑读其词，叹息羡且异。德政不一书，岂数汉循吏。父老笑而言，官府自营置。
客中立秋
作者：陈第
朝代：明
体裁：五言律诗

蒸湿前朝雨，凄凉今夜风。秋声先蟋蟀，露气到梧桐。顿觉絺衣薄，尤怜旅橐空。潞河问舟楫，明月向吴中。
岁暮客居呈弱侯三篇
作者：陈第
朝代：明

仲尼本周流，忽发归与叹。意在就六经，匪为思乡串。嗟我老无闻，托兴游汗漫。邈想古通人，反侧常宵半。秣陵一君子，少小登道岸。嗜学自性成，羲易旦夕玩。近得从之谈，恍上中天观。诗书数千载，立语穷真赝。欣然遂忘家，何知有岁晏。晨起临北窗，连阴未朗彻。昔出桃李华，今看霜霰结。爆竹频有闻，天涯近除节。而我客南都，心迹俱寂灭。外户常反扃，四壁幽以冽。执爨虽一夫，饔飧良靡缺。晏坐展图书，袪寒亲曲蘖。时与达人谈，千古共参折。清灯耿前除，谈罢自怡说。回首风尘人，迟暮正愁绝。玄枵日雨雪，羲御如潜匿。庭树凄以摧，朔风吹不息。晨起拥孤衾，咄嗟已昏黑。蓬径绝来踪，咏歌写胸臆。缅想丈人徒，辛勤甘自力。贫老荣启期，拾穗意亦得。嗟余独何人，无事坐安食。时与同心朋，一杯论稼穑。
岁暮客居呈弱侯三篇·其一
作者：陈第
朝代：明

仲尼本周流，忽发归与叹。意在就六经，匪为思乡串。嗟我老无闻，托兴游汗漫。邈想古通人，反侧常宵半。秣陵一君子，少小登道岸。嗜学自性成，羲易旦夕玩。近得从之谈，恍上中天观。诗书数千载，立语穷真赝。欣然遂忘家，何知有岁晏。
岁暮客居呈弱侯三篇·其三
作者：陈第
朝代：明

玄枵日雨雪，羲御如潜匿。庭树凄以摧，朔风吹不息。晨起拥孤衾，咄嗟已昏黑。蓬径绝来踪，咏歌写胸臆。缅想丈人徒，辛勤甘自力。贫老荣启期，拾穗意亦得。嗟余独何人，无事坐安食。时与同心朋，一杯论稼穑。
岁暮客居呈弱侯三篇·其二
作者：陈第
朝代：明

晨起临北窗，连阴未朗彻。昔出桃李华，今看霜霰结。爆竹频有闻，天涯近除节。而我客南都，心迹俱寂灭。外户常反扃，四壁幽以冽。执爨虽一夫，饔飧良靡缺。晏坐展图书，袪寒亲曲蘖。时与达人谈，千古共参折。清灯耿前除，谈罢自怡说。回首风尘人，迟暮正愁绝。
感古十四首
作者：陈第
朝代：明

楚庄入陈，为灵讨贼。戎首孔仪，云胡弗殛。子蛮之妹，尤物善惑。施于通衢，孽妖斯息。留贻巫臣，窃逃异域。竟通勾吴，奔命日逼。越及昭王，遂大丧国。鼢冒若敖，几馁弗食。哀哉祸水，流殃靡极。谁谓妇柔，纠如徽纆。察若日星，可使昏黑。蛊厥心志，剪厥羽翼。溺堕深渊，拯之罔得。我思成汤，弗迩声色。昔人事主，弥砺厥心。岂无过动，终不愧人。先轸慢唾，鬻拳兵临。箕役致命，伯宫自刑。英英风烈，丹青古今。去之千古，肃肃我钦。楚昭反国，说反屠羊。犒师存国，弦高郑商。居处卑贱，陈义匪常。谁谓草泽，而乏贞良。嗟嗟贵仕，名利膏肓。视彼二子，冥鸿天翔。鲁有臧坚，矫矫男子。战获齐侯，唁使无死。其谁实来，夙沙卫氏。事近刑臣，义烈所耻。君命祗辱，曷礼于士。抉伤而亡，懦者兴起。安得若人，砥此颓靡。大夫立嫡，周鲁之纲。无嫡以长，国有典常。云胡武仲，欲乱旧章。取媚季武，成厥稚狂。絜尊旅献，遽易大行。悼子既定，已则奔防。几废二勋，致蔡徬徨。竟列盟首，丹书不忘。事不恕施，智也曷臧。楚昭达理，曷罹丧殃。股肱谗慝，令尹子常。贼虐邓宛，夺民之良。蔡以裘佩，唐以纮骦。三年淹恤，宠赂莫章。柏举战败，于郑遁藏。曷磔其体，曷斧其吭。斯人逃罪，国无纪纲。所贵哲后，区别奸良。瓦也是庸，何怪奔亡。宋之子罕，不贪为心。人献人玉，吾守吾琛。利之靡溺，物孰能侵。宝各不丧，昭哉德音。呜呼天王，求车求金。魏有农夫，耕获美璧。以示其邻，诳谓怪石。归置庑下，光照一室。疑是怪征，弃诸远陌。夫苟弗知，至宝轻掷。世多若人，贤圣灭迹。子期闻磬，觉有深悲。召而问诸，母子仳离。杀人者死，父怨匪追。母输官酿，三年于斯。量所以赎，贫莫为赀。身又公役，曷遂我私。悠悠长夜，痛结肝脾。心固非臂，臂非木椎。悲存乎心，木石应之。奈何一气，形隔而亏。忿生衷隐，渐至交夷。有亲靡孝，有子弗慈。招谗维本，召弑实基。明明恩纪，忍底沦澌。侧闻是事，如何弗思。楚申子培，夺王随兕。冒代不祥，三月获死。谁其征之，厥有故史。其弟请赏，王亟发视。亡身殉君，穆行乃尔。胡今之臣，徒知其己。用兵之道，慭先治心。执榼摄饮，踞转鼓琴。整而且暇，将斯能任。方寸一乱，冰炭交侵。若用以战，遗敌之禽。前古有圣，后世之师。后世有圣，前古之资。维楚文王，申侯是悦。当身放逐，早绝佞蘖。耿耿苋嘻，矫以义礼。亟锡之爵，宁其忤己。彼恐将来，有达者生。非我用舍，丧厥令名。奔走置力，预为之更。大哉圣哲，默运法程。古之大雅，刚柔迭居。伊谁实似，蔺氏相如。秦王鼓缶，廉颇避车。挺挺其劲，揖揖其虚。展转变化，一龙一鱼。去之千载，英风若初。云何鄙士，强吐弱茹。于私则急，于国则疏。
感古十四首·其一
作者：陈第
朝代：明

楚庄入陈，为灵讨贼。戎首孔仪，云胡弗殛。子蛮之妹，尤物善惑。施于通衢，孽妖斯息。留贻巫臣，窃逃异域。竟通勾吴，奔命日逼。越及昭王，遂大丧国。鼢冒若敖，几馁弗食。哀哉祸水，流殃靡极。谁谓妇柔，纠如徽纆。察若日星，可使昏黑。蛊厥心志，剪厥羽翼。溺堕深渊，拯之罔得。我思成汤，弗迩声色。
感古十四首·其七
作者：陈第
朝代：明

楚昭达理，曷罹丧殃。股肱谗慝，令尹子常。贼虐邓宛，夺民之良。蔡以裘佩，唐以纮骦。三年淹恤，宠赂莫章。柏举战败，于郑遁藏。曷磔其体，曷斧其吭。斯人逃罪，国无纪纲。所贵哲后，区别奸良。瓦也是庸，何怪奔亡。
感古十四首·其三
作者：陈第
朝代：明

楚昭反国，说反屠羊。犒师存国，弦高郑商。居处卑贱，陈义匪常。谁谓草泽，而乏贞良。嗟嗟贵仕，名利膏肓。视彼二子，冥鸿天翔。
感古十四首·其九
作者：陈第
朝代：明

魏有农夫，耕获美璧。以示其邻，诳谓怪石。归置庑下，光照一室。疑是怪征，弃诸远陌。夫苟弗知，至宝轻掷。世多若人，贤圣灭迹。
感古十四首·其二
作者：陈第
朝代：明

昔人事主，弥砺厥心。岂无过动，终不愧人。先轸慢唾，鬻拳兵临。箕役致命，伯宫自刑。英英风烈，丹青古今。去之千古，肃肃我钦。
感古十四首·其五
作者：陈第
朝代：明

大夫立嫡，周鲁之纲。无嫡以长，国有典常。云胡武仲，欲乱旧章。取媚季武，成厥稚狂。絜尊旅献，遽易大行。悼子既定，已则奔防。几废二勋，致蔡徬徨。竟列盟首，丹书不忘。事不恕施，智也曷臧。
感古十四首·其八
作者：陈第
朝代：明

宋之子罕，不贪为心。人献人玉，吾守吾琛。利之靡溺，物孰能侵。宝各不丧，昭哉德音。呜呼天王，求车求金。
感古十四首·其十
作者：陈第
朝代：明

子期闻磬，觉有深悲。召而问诸，母子仳离。杀人者死，父怨匪追。母输官酿，三年于斯。量所以赎，贫莫为赀。身又公役，曷遂我私。悠悠长夜，痛结肝脾。心固非臂，臂非木椎。悲存乎心，木石应之。奈何一气，形隔而亏。忿生衷隐，渐至交夷。有亲靡孝，有子弗慈。招谗维本，召弑实基。明明恩纪，忍底沦澌。侧闻是事，如何弗思。
感古十四首·其十一
作者：陈第
朝代：明

楚申子培，夺王随兕。冒代不祥，三月获死。谁其征之，厥有故史。其弟请赏，王亟发视。亡身殉君，穆行乃尔。胡今之臣，徒知其己。
感古十四首·其十三
作者：陈第
朝代：明

前古有圣，后世之师。后世有圣，前古之资。维楚文王，申侯是悦。当身放逐，早绝佞蘖。耿耿苋嘻，矫以义礼。亟锡之爵，宁其忤己。彼恐将来，有达者生。非我用舍，丧厥令名。奔走置力，预为之更。大哉圣哲，默运法程。
感古十四首·其十二
作者：陈第
朝代：明

用兵之道，慭先治心。执榼摄饮，踞转鼓琴。整而且暇，将斯能任。方寸一乱，冰炭交侵。若用以战，遗敌之禽。
感古十四首·其十四
作者：陈第
朝代：明

古之大雅，刚柔迭居。伊谁实似，蔺氏相如。秦王鼓缶，廉颇避车。挺挺其劲，揖揖其虚。展转变化，一龙一鱼。去之千载，英风若初。云何鄙士，强吐弱茹。于私则急，于国则疏。
感古十四首·其四
作者：陈第
朝代：明

鲁有臧坚，矫矫男子。战获齐侯，唁使无死。其谁实来，夙沙卫氏。事近刑臣，义烈所耻。君命祗辱，曷礼于士。抉伤而亡，懦者兴起。安得若人，砥此颓靡。
江心寺除夜
作者：陈第
朝代：明
体裁：五言律诗

偶过江心寺，何期又岁除。百年俱逆旅，信宿即吾庐。岸隔遥沽酒，厨寒剩煮鱼。客游随处好，鬓发任萧疏。
江汉行
作者：陈第
朝代：明

江汉二千里，征输节节深。估人贫到骨，洒泪赤沾襟。旷野无青草，阴风动绿林。普天财不乏，否泰视民心。
见杨花
作者：陈第
朝代：明

燕山三月飞杨花，满天白雪随风斜。客子出门已十载，飘零感此思回家。杨花飞自好，客愁不可道。岁岁杨花飞，飞尽春光老。春光迅速若转蓬，丈夫建树难为功。李广不侯马援谤，至今慨叹伤英雄。伤英雄，徒拂抑。鬓华忽似杨花色，不如匣剑归去来，南山之南北山北。
豫戒诗寄儿祖念并诸亲友
作者：陈第
朝代：明

梁鸿终会稽，尧夫老雒阳。生卒异厥处，达人何慨慷。我本游汗漫，野鹤共翱翔。今年六十九，鬓发同秋霜。久？厌世日，随地为坎藏。烟云开翣旐，星月悬灯光。形骸虽垒块，神气任徜徉。慎勿泥世俗，启土携归乡。生既耽五岳，死岂恋一方。携归失我意，泉下徒悲伤。此心常耿耿，鉴之有穹苍。作诗比遗令，小子永勿忘。
豫戒诗寄儿祖念并诸亲友
作者：陈第
朝代：明
体裁：古风

梁鸿终会稽，尧夫老雒阳。生卒异厥处，达人何慨慷。我本游汗漫，野鹤共翱翔。今年六十九，鬓发同秋霜。久�厌世日，随地为坎藏。烟云开翣旐，星月悬灯光。形骸虽垒块，神气任徜徉。慎勿泥世俗，启土携归乡。生既耽五岳，死岂恋一方。携归失我意，泉下徒悲伤。此心常耿耿，鉴之有穹苍。作诗比遗令，小子永勿忘。
述史叹
作者：陈第
朝代：明

无财有至乐，岂不在读书。朝夕坐展卷，何必论三余。无位有大权，岂不在作史。上下古今间，褒贬由一己。左氏本彬彬，马班亦继起。文采烨以光，直笔垂千纪。云胡魏晋来，祗以饰怒喜。所恶西施？，所好无盐美。鉴别昧人伦，传闻凭口耳。掘井得一人，渡河乃三豕。编简虽浩繁，君子意所鄙。
述史叹
作者：陈第
朝代：明
体裁：古风

无财有至乐，岂不在读书。朝夕坐展卷，何必论三余。无位有大权，岂不在作史。上下古今间，褒贬由一己。左氏本彬彬，马班亦继起。文采烨以光，直笔垂千纪。云胡魏晋来，祗以饰怒喜。所恶西施�，所好无盐美。鉴别昧人伦，传闻凭口耳。掘井得一人，渡河乃三豕。编简虽浩繁，君子意所鄙。
追怀宜黄大司马谭公
作者：陈第
朝代：明
体裁：七言律诗

昔年飘泊入燕京，制府怜才意不轻。献策独过司马署，分符旋赴蓟州营。秪誇相国知韩信，无复功臣妒贾生。秋草春风今日泪，不堪回首楚江城。
闽关旅夜
作者：陈第
朝代：明
体裁：五言律诗

已是吾乡土，离家尚十程。疏窗通野色，孤枕傍松声。摇落秋难赋，悲歌夜不平。仆夫催晓发，烧烛待鸡鸣。
驿舁夫
作者：陈第
朝代：明

冲驿有舁夫，仰天长叹息。叹息亦奚为，符传何太棘。朝饥走送迎，日落忽昏黑。昏黑复奔驰，足茧肩肉蚀。驿吏骂且笞，使客怒作色。典衣兼雇人，妻子无蓐食。泣对妻子言，早祈死路侧。局蹐何所思，江陵张相国。
怀友
作者：陈策
朝代：明

军前屯虎豹，仗剑不言家。出塞辞秋草，开营见雪花。故人金马月，边士铁骑沙。磊落同搔首，相思托暮笳。
曹南旅次
作者：陈策
朝代：明
体裁：七言律诗

客子无端赋远游，天涯寥落不禁秋。草深孤馆蛙声急，雨过高城树色幽。鸿雁北来催朔信，白云南去乱乡愁。回看此夜虹亭月，谁对清光共酒筹。
牛塘谷歌
作者：陈筼
朝代：明
体裁：古风

赤符真人起濠梁，怒骑长鲸鞭八荒。歌风慷慨思猛士，熊罴螭虎俱腾骧。就中常公称最雄，射弓走马如游龙。二十登坛古来少，侧目久已无重瞳。搴旗采石开帝业，洗刀鄱湖成大功。是时毗陵尚翻覆，城头呜呜夜吹角。元戎受诏亲点兵，貔貅十万疾若神。毗陵城外阴云横，牛塘谷中鼍鼓鸣。战酣气奋鼓益震，诸军愿死不愿生。狼烽惨黯日月黑，巨驳迸裂天地昏。前徒倒戈厥角崩，长驱直入无坚城。此事由来三百载，长林巨壑依然在。细草青青满谷田，寒流漭漭浸平川。沙禽水鹤巢荒垒，野寺孤村起夕烟。村边老人向予说，谷口犹存阵图石。秋雨苍凉咽暮笳，霜天彷佛驰鸣镝。不见凌烟百尺高，堪悲大树蟠空壁。呜呼往事何茫茫，听罢如过古战场。乱后川原转萧瑟，白头吟望赋牛塘。
寄讯
作者：陈籥
朝代：明
体裁：七言绝句

春风转忆别衡庐，淮水茫茫老客居。却被故园儿女笑，至今犹作未归书。
送辰翁还闽
作者：陈籥
朝代：明
体裁：五言律诗

飘零同楚越，此别各风烟。后会知何日，相思动隔年。孤灯双泪尽，万里一帆悬。谁见家园好，椒花胜里传。
题巨手明月楼
作者：陈素
朝代：明
体裁：五言律诗

一水隔人境，长林远近间。湖光明似月，楼迥静于山。丛桂怀贤古，新荷制服閒。不堪登眺处，秋色满江关。
鸳湖偕隐诗
作者：陈素
朝代：明
体裁：古风

熠熠鸳鸯鸟，其采丽以扬。耻与鸡鹜争，烟霞相翱翔。有湖碧千顷，亦名曰鸳鸯。湖南云与树，吞吐生文章。中有芙蓉池，琅玕荫其傍。唱和香风中，饮食明月光。谢彼北山罗，所求非稻粱。
题扇
作者：陈絅
朝代：明

五湖烟水绿生波，一叶扁舟鼓枻歌。遥想故园戎马后，千章乔木已无多。秋风吹上老渔船，莼叶鲈鱼味自便。对此云山无限好，不须图画入凌烟。
题扇·其一
作者：陈絅
朝代：明

五湖烟水绿生波，一叶扁舟鼓枻歌。遥想故园戎马后，千章乔木已无多。
题扇·其二
作者：陈絅
朝代：明

秋风吹上老渔船，莼叶鲈鱼味自便。对此云山无限好，不须图画入凌烟。
鹡鸰图
作者：陈絅
朝代：明

露冷莲塘水叶枯，秋风枝上鹡鸰孤。急难弟兄俱分散，水落沙寒日又晡。
万竹轩
作者：陈繗
朝代：明

先生偏爱万竿竹，君子林中处幽独。披月凌云节节高，连轩累槛猗猗绿。荣华生瘁本无心，清风明月自古今。个中龙种无穷趣，低叶时来有凤吟。
上二守祷雨有应
作者：陈繗
朝代：明

调燮炎荒属郡君，亢阳那复烈如焚。直将人道回天道，便挽晴云作雨云。万井恩波春浩荡，一方生意日氤氲。晓来见说东南亩，次第深耕次第耘。
上分巡陈宪佥
作者：陈繗
朝代：明

凛凛霜风振海山，炎荒无地不生寥。豺狼寂寞逃千里，厦屋帡幪托万间。纠纠武夫回壮气，纷纷寒士总欢颜。夜来翘首孤城月，分外光辉分外圆。
上太守二首
作者：陈繗
朝代：明

帘捲春风化日长，鼠牙无事到黄堂。月明沧海珠还浦，雨过青山虎渡江。五裤兴歌舆颂遍，两岐吐秀麦花香。我来肩息甘棠下，借得馀阴一夕凉。四境弦歌处处扬，熙熙千里总春阳。安人每展经纶手，忧国还披铁石肠。日永蒲鞭空示辱，风清麦陇有馀香。夜来试看城头月，也得寒微一借光。
上太守二首·其一
作者：陈繗
朝代：明

帘捲春风化日长，鼠牙无事到黄堂。月明沧海珠还浦，雨过青山虎渡江。五裤兴歌舆颂遍，两岐吐秀麦花香。我来肩息甘棠下，借得馀阴一夕凉。
上太守二首·其二
作者：陈繗
朝代：明

四境弦歌处处扬，熙熙千里总春阳。安人每展经纶手，忧国还披铁石肠。日永蒲鞭空示辱，风清麦陇有馀香。夜来试看城头月，也得寒微一借光。
上太守祷雨有应
作者：陈繗
朝代：明

春风五马正巡行，来自燕都过粤城。带得北方生活水，洗翻南极旱旸精。士民皞皞依时泰，花木欣欣向晓荣。试问此工天不语，不归太守更谁评。天有精灵地有神，蓦然求到海江滨。亢阳化作随车雨，和气吹开拂面尘。麰麦两歧多献瑞，江山千里总回春。自怜寒谷迟生意，瑶草穿匀未得伸。
上太守祷雨有应·其一
作者：陈繗
朝代：明

春风五马正巡行，来自燕都过粤城。带得北方生活水，洗翻南极旱旸精。士民皞皞依时泰，花木欣欣向晓荣。试问此工天不语，不归太守更谁评。